
RELIGIOZITATEA  ŞI  MORALITATEA 
MITROPOLITULUI  ANDREIU. 

în  faţa  Jubileului. 

„înţelepţii  lui  Dumnezeu,  făpturii 
n’au  slugii,  fără  numai  Făcătorului; 
şi  groaza  focului,  bărbăteşte  călcându-o 
s’au  bucurat  cântând:  Prealăudate, 
Dumnezeul  părinţilor  şi  Doamne,  bine 
eşti  cuvântat1' ! 

Catavasie  la  Bunavestire,  peasna  a  7-a, 

III. 

între  toate  simţemintele  frumoase  şi  nobile  ale  inimii,  între 
toate  virtuţile  alese,  cari  împodobesc  sufletul  omului,  cele  mai 
de  frunte,  cele  mai  frumoase  şi  mai  nobile  sunt:  religiozitatea  şi 
moralitatea.  Acestea  sunt  şi  constituesc  cea  mai  de  frunte,  cea 
mai  frumoasă  şi  cea  mai  aleasă  podoabă  sufletească  a  omului  — 
creştin  şi  mai  ales  a  preotului. 

Lipsită  de  religiozitate  şi  de  moralitate,  preoţia  ar  deveni  şi 
ar  fi  cea  mai  urâtă  şi  cea  mai  condamnabilă  ironie. 

Aşa  fiind,  acum,  când  se  apropie  de  noi  Ziua  cea  mare, 
ziua  memorabilă  şi  epocală,  20  Decemvrie  1908,  ziua,  cu  care  în¬ 
cepem  suta  a  doaua  de  ani  dela  naşterea  fericitului  arhiepiscop 
şi  mitropolit  Andreiu  Baron  de  Şaguna,  născut  la  20  Decemvrie 
1808  v.,  ziua  iubilară  seculară  a  naşterii  celui  mai  mare  arhipăstor 
al  bisericei  noastre,  acum,  mai  ales  acum,  să  cuvine  nouă  fiilor 
săi  iubiţi,  preoţi  şi  mireni,  ca  îti  faţa  acestei  zile  de  iarnă,  care, 
prin  nou  născutul  Andreiu,  a  adus  bisericii  şi  neamului  nostru 
primăvara  şi  vara  vieţii,  se  cuvine  zic,  să  ne  îndreptăm  privirile, 

cugetele  şi  simţirile  noastre  la  cele  două  mărgăritare  scumpe 
ale  inimii  şi  ale  sufletului  mitropolitului  Andreiu,  ia  religiozitatea 
şi  moralitatea  lai ,  căci  virtuţile  acestea,  cele  mai  de  frunte  vir¬ 
tuţi  preoţeşti,  ochii  luminoşi  ai  sufletului  său,  mitropolitul  Andreiu 
le-a  avut  în  realitate  şi  în  deplină  măsură,  le-a  nutrit  şi  le-a 
cultivat  cu  sfinţenie  în  întreagă  vieaţa  sa,  în  întreagă  activi¬ 
tatea  sa,  publică  şi  privată,  bisericească  şi  naţională.  Armat 
cu  aceste  două  virtuţi,  a  luat,  şi  cu  cea  mai  mare  demnitate  a 
purtat  toiagul  păstoresc;  cu  acestea  a  luptat  şi  a  eluptat  tot  bi¬ 
nele  şi  toată  vaza  bisericii  şi  a  neamului.  Religiozitatea  şi  mora¬ 
litatea  i-au  dat  puterea,  i-au  oţălit  voinţa  şi  energia  în  lupta 
pentru  adevăr  şi  pentru  dreptate;  cu  aceste  arme  a  luptat,  cu 
acestea  a  învins  «puterea  focului»  în  luptă,  cu  acestea  a  trăit,  cu 
acestea  şi-a  încheiat  viaţa  sa  laborioasă  şi  sbuciumată,  dar  plină 
de  mari  succese  şi  de  glorie  neperitoare. 

Din  scrierile  multe  şi  valoroase,  publicate  până  aci  despre 
mitropolitul  Andreiu:  prin  ziare,  prin  broşuri  şi  prin  opurile  vo¬ 
luminoase  ale  celor  mai  distinşi  bărbaţi  de  litere,  Români  şi  străini, 
dar  şi  din  intuiţiunea  proprie  a  acelora  cari  ne  mai  aflăm  în  vieaţa, 
cari  am  avut  mângăerea  şi  prilejul  fericit  a  vieţui  cu  el  şi  a  cu¬ 
noaşte  mai  de  aproape  pe  mitropolitul  Andreiu,  cum  şi  întreagă 
desfăşurarea  puterilor  sale  sufleteşti  şi  trupeşti  în  munca  şi  în 
lupta  sfântă  pentru  legea  lui  Christos,  pentru  binele  şi  vaza  bi¬ 
sericii  şi  a  neamului  românesc,  ne-am  putut  şi  ne  putem  convinge, 
şi  convinşi  suntem  toţi,  că  acest  mare  păstor  şi  apostol  al  bi¬ 
sericii  ortodoxe  şi  al  neamului  nostru,  a  fost  personificarea 
adevărului  în  toate  actele  vieţii  şi  ale  activităţii  sale.  Solid  şi 
întreg  a  fost  mitropolitul  Andreiu  în  religiozitate  şi  moralitate, 
căci,  tare  a  fost  în  credinţă,  cald  în  iubire  şi  statornic  în  spe¬ 
ranţă  ;  sincer  şi  nefăţărit  a  fost  în  «frica»  şi  în  cinstirea  de  Dum¬ 
nezeu;  solid  şi  exact  a  fost  el,  în  ştiinţă,  în  gândire  şi  în  simţire, 
în  faptă  şi  în  cuvânt;  toate  comorile  acestea  sufleteşti,  au  fost  la 
el  adevăruri  sfinte  şi  vecinice.  Exact  şi  conştienţios  a  fost  el  în 
împlinirea  tuturor  datorinţelor  sale  religioase — morale:  faţă  de 
Dumnezeu,  faţă  de  biserică,  faţă  de  şcoală,  faţă  de  cultura,  de 
vaza  şi  de  înaintarea  neamului  său.  în  toate  faptele  sale,  în 
toate  întreprinderile  şi  acţiunile  sale,  mitropolitul  Andreiu,  cum 
zice  cântarea  bisericească,  a  fost  condus:  de  «duhul  înţelepciunii, 

de  duhul  înţelegerii,  de  duhul  temerii  de  Dumnezeu,  al  lui  Christos, 
celuice  s’a  arătat». 

Tot  aşa  de  sincer,  tot  aşa  de  conştienţios  a  fost  mitropolitul 
Andreiu  şi  în  manifestarea  simţului  religios,  în  «frica»  şi  cinstirea 
de  Dumnezeu.  El,  în  adevăr,  a  fost  unul  dintre  «înţelepţii  lui 
Dumnezeu»,  care,  în  manifestarea  simţului  său  religios,  «făpturii 
n’a  slugit,  fără  numai  Făcătorului»;  care,  în  mijlocul  valurilor  vieţii, 
în  mijlocul  focului  luptelor  sale  gigantice  pentru  adevăr  şi  pentru 
dreptate,  «groaza  focului  bărbăteşte  călcându-o,  s’a  bucurat  cântând : 
Prealăudate  Dumnezeul  părinţilor  şi  Doamne,  bine  eşti  cuvântat». 
Mai  tare  în  credinţă  decât  peatra,  mai  cald  în  iubire  decât  focul, 
mai  statornic  în  speranţă  decât  toate  uneltirile  viclene  ce  se  opu¬ 
neau  realizării  scopurilor  sale  nobile  şi  măreţe,  convins  până  în 
adâncul  sufletului  despre  adevărul  vecinie  al  cuvintelor  Mântui¬ 
torului,  dela  loan,  c.  15,  v.  5:  «Eu  sunt  buciumul  viţii,  voi  vi¬ 
ţele;  celce  rămâne  întru  mine,  şi  eu  întru  el,  acesta  aduce  roade 
multe,  căci  fără  de  mine  nu  puteţi  face  nimica».  Andreiu:  «în 
Christos  s’a  botezat,  în  Christos  s’a  şi  îmbrăcat»;  în  legea  lui 
Christos  a  crezut  şi  a  umblat,  şi  «roade  multe»  a  adus  bisericii 
şi  neamului. 

Conştiu  şi  convins  de  sfinţenia  adevărului  cuprins  în  cuvin¬ 
tele  lui  Christos  rostite  lui  Filip,  Ia  loan  c.  14  v.  9 — 11:  «Atâta 
vreme  cu  voi  sunt,  şi  nu  m’ai  cunoscut  pe  mine  Filipe?  celce  m’a 
văzut  pe  mine,  a  văzut  pe  Tatăl,  şi  cum  zici:  arată-ne  noue  pe 
Tatăl?  Nu  crezi,  că  eu  întru  Tatăl  şi  Tatăl  întru  mine  este? 
Oraiurile,  care  eu  grăesc  vouă,  nu  dela  mine  Ie  grăesc,  iară  Tatăl 
celce  petrece  întru  mine,  acela  face  lucrurile.  Credeţi  mie,  că  eu 
întru  Tatăl,  şi  Tatăl  întru  mine  este». 

Cu  înţelepciunea  şi  erudiţiunea  sa  înaltă,  conştiu  şi  convins, 
că  biserica  lui  Christos,  prin  învăţăturile  sale  morale  mai  mult 
şi  mai  sigur  poate  înfluinţâ  şi  contribui  la  cultura  religioasă  mo¬ 
rală,  deci  la  promovarea  binelui  şi  a  fericirii  în  mijlocul  societăţii 
omeneşti,  mai  mult  şi  mai  sigur  decât  toate  legile  omeneşti  şi 
poliţieneşti;  conştiu  şi  convins,  că  biserica,  prin  disciplina  sa 
religioasă  morală,  oferă  omenimii  cele  mai  sigure  mijloace 
pentru  încurajarea  faptelor  bune  şi  a  virtuţilor,  dar  şi  cea  mai 
sigură  întăritură  de  apărare  în  contra  aplecărilor  rele  şi  a  mora¬ 
vurilor  stricăcioase;  conştiu  şi  convins  deci,  că  creştinismul  este 

cel  mai  puternic  element  la  susţinerea  ordinei  morale  în  so¬ 
cietatea  omenească;  conştiu  şi  convins  de  toate  aceste  adevăruri 
eterne,  mitropolitul  Andreiu,  cu  toată  puterea  voinţii  sale  neîn¬ 
frânte,  cu  toată  forţa  înţelepciunii  şi  a  spiritului  său  luminat,  cu 
fapta  şi  cu  cuvântul  a  susţinut,  a  propagat  şi  a  apărat  învăţătu¬ 
rile  mântuitoare  ale  legii  creştineşti.  Cu  cuvântul  a  învăţat,  cu 
fapta  a  ilustrat  şi  a  motivat  însămnătatea  mare  a  creşterii  poporului 
în  religiozitate  şi  moralitate.  Tot  cu  înţelepciune,  pentru  ajun¬ 
gerea  şi  realizarea  acestui  scop,  mitropolitul  Andreiu  a  ştiut  alege 
şi  aplică  mijloacele  cele  mai  corespunzătoare.  Cunoscând  puterea 
educativă  a  rugăciunii,  frumseţa  atrăgătoare  şi  cuceritoare  a  cul¬ 
tului  religios,  între  cele  multe  şi  grele  ocupaţiuni  şi  griji  ale  che¬ 
mării  pastorale,  el  a  dat  deosebită  atenţiune  şi  acestui  ram  de 
cultură  religioasă  morală.  EI  a  provăzut  biserica  cu  cărţi  de  ru¬ 
găciune,  cum  şi  cu  toate  cărţile  cultului  religios,  a  dat  mare  aten¬ 
ţiune  şi  cultului  cântării  bisericeşti,  a  Introdus  în  seminar  studiul 
muzicii  vocale  şi  cântarea  regulată  şi  disciplinată  după  «note», 
la  care  studiu  erau  obligaţi  a  participa,  nu  numai  elevii  semina¬ 
rului  ci  şi  întreagă  tinerimea  noastră  dela  şcoalele  din  Sibiiu. 
El  a  fost  mirele  bisericii,  care  prin  introducerea  cântării  corale 
în  mai  multe  voci,  a  împodobit  cultul  în  mod  însemnat  şi  atră¬ 
gător;  El  a  fost  păstorul  luminat,  care  a  dispus  ca,  melodiile 
multe  şi  frumoase  ale  cântării  de  strană,  să  se  fixeze  statornic, 
scriindu-se  cu  «notele»  muzicii  moderne,  şi  astfel,  împreună  cu 
textele  lor,  să  formeze  o  şcoală  sistematică  şi  în  cântarea  bise¬ 
ricească  de  strană. 

Pentru  creşterea  în  religiozitate  şi  moralitate  a  elevilor  se¬ 
minarului  pedagogic  şi  teologic,  mitropolitul  Andreiu  a  dispus 
între  altele,  ca  prelegerile,  înainte  şi  după  amiazi,  să  se  înceapă 
cu  rugăciunea  prescrisă  spre  acelaş  scop,  instituind  în  seminar 
un  post  de  duhovnic,  —  însuş  a  designat  pentru  acest  post  per¬ 
soana  corăspunzatoare,  probată  în  religiositate  şi  moralitate;  iar, 
pentru  asigurarea  acestei  instituţiuni  culturale,  a  întrodus  în  «Re¬ 
gulamentul  seminarial»  un  întreg  capitol,  care  tractează  anumit 
despre  afacerile  oficiale,  despre  drepturile  şi  datorinţele  duhov¬ 
nicului. 

Ce  voiu  zice,  cu  privire  la  practica  vieţii  lui  în  manifestarea 
simţului  religios?  In  cercetarea  bisericii,  mitropolitul  Andreiu  era 

cel  dintâi  şi  cel  mai  exact,  lipsirea  lui  dela  serviciul  sfânt  al 
cultului,  ar  fi  produs  sensaţie  îngrijitoare  şi  temerea  în  public,  că 
sau  e  bolnav  sau  că  vre-o  afacere  de  mare  importanţă,  grabnică 
şi  de  interes  deosebit  pentru  biserică  îl  reţine  dela  serviciul  divin. 
Prin  exemplul  său,  prin  tactul  cuceritor  şi  prin  autoritatea  sa 
personală  impunătoare,  curând  i-a  succes  mitropolitului  Andreiu 
a  atrage  şi  a  deprinde  pe  toţi  la  cercetarea  regulată  a  bisericii, 
nunumai  pe  asesori  şi  profesori,  ci  pe  toţi  parohienii  şi  întreagă 
tinerimea  noastră  dela  şcoalele  din  Sibiiu.  —  Când,  din  împreju¬ 
rări  extraordinare,  nu  putea  azista  la  serviciul  cultului  divin  în 
biserică,  mitropolitul  Andreiu  dispunea  a  se  îndeplini  rânduelile 
cultului  în  capela  domestică  din  reşedinţă. 

Cu  pietate  ’mi  reamintesc,  cum  pe  timpul  morbului  său,  în 
ajunul  Naşterii,  al  Botezului  şi  în  Vinerea  Patimilor  lui  Christos, 
neputând  participă  la  cetirea  ciasuritor  domneşti  în  biserică,  mi¬ 
tropolitul  Andreiu  chemă  pe  duhovnicul  seminarial,  părintele  ie¬ 
romonah  German  Bogdan  şi  pe  subscrisul,  ca  să  îndeplinim 
serviţiile  cultului  zilii  în  capela  sa,  şi  la  aceste  sf.  servicii,  bolnavul 
mitropolit  asistă,  ascultând  cu  atenţiune  evlavioasă  cetirile  şi 
cântările  sfintelor  rândueli  ale  cultului. 

Cele  mai  convingătoare  şi  mai  atrăgătoare  probe  despre 
sinceritatea  şi  adâncimea  simţului  său  religios,  le-a  dat  mitropo¬ 
litul  Andreiu  în  timpul  din  urmă  al  morbului.  Atunci,  când  de  pe 
patul  durerilor,  în  faţa  celor  ce-1  încunjurau  şi-l  serveau,  asesori 
consistoriali  şi  profesori,  cu  lacrămi  în  ochi  se  rugă  lui  Dum¬ 
nezeu:  să-i  uşureze  suferinţele  şi  chinurile;  iar  când  se  simţea 
mai  rău  şi  mai  debil,  cu  vocea  slăbită,  zicea  celor  din  jurul  său: 
«Acuş,  fătul  meu,  acuş  scăpaţi  şi  voi  de  grija  multă,  de  ostăneala 
şi  privegherea  de  zi  şi  de  noapte  pe  lângă  mine».  în  acelaş 
stadiu  al  morbului,  când  luă  mediţină  sau  puţină  apă  de  beut, 
mitropolitul  Andreiu,  mai  întâi  se  înarma  cu  semnul  sfintei  cruci, 
apoi  cu  acelaş  sf.  semn  binecuvânta  mediţină,  sau  apa,  şi  aşa 
se  împărtăşâ  cu  ele.  Tot  aşa  binecuvânta  el  şi  aşternutul  său, 
când  se  dedea  odihnei  în  pat.  Curăţănia  simţului  său  religios  a 
şi  avut  acel  mare  dar,  că  oricine  întră  în  reşedinţa  sa,  întră  acî, 
cu  acelaş  respect,  cu  aceiaş  sfială  religioasă,  ca  şi  în  biserică. 

Despre  religiozitatea  şi  moralitatea  mitropolitului  Andreiu, 
biograful  său  Nicolae  Popea,  fericitul  episcop  şi  generosul  me- 

cenate  al  eparhiei  Caransebeşului,  cu  autoritatea  penei  şi  a  carac¬ 
terului  său,  între  altele,  scrie:  «Moralitatea  şi  religiozitatea  lui, 
curate  şi  nefăţărite,  insuflau  respect  şi  simţ  religios  şi  în  alţii. 
El  ştia  a-şi  supune  interesul  său  privat  totdeauna  celui  comun». 

«El  îşi  înţelese  pe  deplin  poziţiunea  şi  misiunea  sa:  în  bi¬ 
serică,  era  omul  bisericii;  după  chemarea  sa  de  călugăr,  era  că¬ 
lugăr,  după  cea  arhierească,  era  arhiereu»1. 

După  aceste  mărturii  sincere,  după  aceste  probe  bărbăteşti 
despre  religiozitatea  şi  moralitatea  mitropolitului  Andreiu,  să  dăm 
loc  şi  ascultare  şi  glasului  gingaş  al  lirei  ferneeşti  despre  Şaguna. 

în  colecţiunea  întitulată:  «Cântări  ocazionale,  dedicate  mi¬ 
tropolitului  Şaguna»,  tipărite  Sa  1898,  în  tipografia  arhidiecezană 
sub  numirea:  «Obolul  săracului,  la  monumentul  marelui  Andreiu», 
cea  din  urmă  cântare,  sub  datul  16/28  Iunie  1898,  glăsueşte: 

«Preot,  —  se  duce  zi  de  zi 
Neobositu-mi  gând  — 

La  cea  biserică  de  giii 
Cu  clopotul  —  în  vânt: 

«Andreiu» . 

Brazii  codrului  făcut-au 
Templului  umbros  ocol, 

Straje-i  ţin  doi  lei  de  peatră, 

A!  măririi  drept  simbol. 

O  făclie  priveghîază, 

Licărind  la  căpătâi. 

Iar  pe  lespedea  de  marmor 
Stă:  « Andreiu »  şi  «Cel  dintâi». 

Doarme  de-un  pătrar  de  secol 
Sub  capela  dintre  brazi, 

Celce  ne-a  trezit  din  noapte 
Şi  ne-a  dat  tot  ce-avem  azi. 

După  toate  acestea,  sigur  e,  că  noi  toţi  nutrim  faţă  de  me¬ 
moria  mitropolitului  Andreiu,  tot  asemenea  simţeminte  de  stimă 
şi  veneraţiune.  Cu  pietate  şi  cu  mulţămită  fiească,  toţi  recu¬ 
noaştem  meritele  lui,  multe  şi  mari  pentru  biserică  şi  neam,  căci 
în  adevăr,  multe  şi  mari  bunuri  şi  foloase  morale  şi  materiale 
am  moştenit  dela  el  şi  prin  el. 


Doar  visează  —  despre  vieaţa 
Celor,  care  l-au  perdut? 

Pentru  care  şi-ar  fi  dată 
Zece  vieţi  —  de-ar  fi  avut. 

Lacrămi  de  răşină  arsă 
Pică  pe  ’nvechitul  mur. 

Pare  c’ar  pica  în  barbă 
La  moşnegi  cu  capul  sur. 

Dinspre  vale  s’aud  glasuri 
Prin  « Aminurile »  rupte, 

E  poporul,  care  —  vine 
Să-i  dea  viaţă  —  pentru  iupte. 

O  făclie  priveghiază 
Licărind  la  căpătâi, 

Iar  pe  lespedea  de  marmor 
Stă:  « Andreiu »  şi  «Cel  dintâi ». 


1  „Arhiepiscopul  şi  mitropolitul  Andreiu  Baron  de  Şaguna,  de  Nicolau  Popea",  pag.  68. 

Cum  bine  ştim  toţi,  prin  Testamentul  său,  mitropolitul  Andreiu 
a  testat  bisericii  întreagă  averea  sa  constătătoare :  din  realităţi, 
din  fonduri  şi  fundaţiuni,  din  capitalii  asigurate  pentru  cazul  de 
moarte,  din  mobiliar,  bibliotecă,  odoară,  vase  şi  tacâmuri  scumpe 
de  masă,  vestminte,  scule  preţioase  s.  a.,  până  şi  bastonul  său 
de  zi,  cu  alte  multe  obiecte,  s’a  vândut  prin  licitare  în  favorul 
fondului  ce  poartă  numele  său.  Bastonul  acesta,  dupăce  a  apărut 
«Biografia»  lui,  cumpărătorul  norocos  l-a  donat  arhimandritului 
Nicolae  Popea  de  ziua  numelui  cu  cuvintele:  «Mâna,  care  a  descris 
vieaţa  mitropolitului  Andreiu,  e  cea  mai  deamnă  de  a  purtă  ba¬ 
stonul  său»,  iar  'arhimandritul,  şi  mai  în  urmă  episcopul  Nicolae 
Popea,  cu  drag  şi  cu  demnitate  a  purtat  acest  baston  până  Ia 
sfârşitul  vieţii  sale. 

Patrimoniul  acesta  bogat,  mitropolitul  Andreiu,  l-a  asigurat 
bisericii  prin  două  acte  de  cea  mai  mare  importanţă  pentru  vieaţa 
şi  prosperitatea  bisericii,  a  şcoalei  şi  a  neamului  nostru,  prin 
Testamentul  său,  şi  prin  «Statutul  organic»,  ambe  menite  a  da 
putere  nouă  şi  vieaţă  întreg  corpului  bisericii,  ambe  măreţe  şi 
demne  de  numele  lui  şi,  cred  a  nu  greşi,  când  afirm,  că  dela 
introducerea  Statutului  organic  încoace,  tot  binele,  cum  şi  tot 
răul  în  biserică  au  depins  şi  va  depinde  dela  modul  cum  orga¬ 
nele,  puse  anume  a  susţinea,  a  apără  şi  a  introduce  în  vieaţa 
bisericii  dispoziţiunile  salutare  ale  Statutului  organic,  vor  fi  în¬ 
deplinit  şi  vor  îndeplini  această  chemare  sfântă  a  lor. 

Acesta  fiind  adevărul,  se  cuvine,  ba  ni  se  impune  datorinţa 
sfântă,  ca  în  faţa  zilei  iubilare,  toţi  cei  chemaţi  «a  lucra  în  viea 
Domnului»,  sa  ne  dăm  sama  înaintea  lui  Dumnezeu  şi  înaintea 
opiniunii  publice,  dacă,  şi  întrucât,  în  biserică,  în  şcoală  şi  în 
administrarea  averii  bisericeşti,  am  îndeplinit  exact  şi  conştienţios 
toate  dispoziţiunile  Statutului  Organic?  dacă,  şi  întrucât,  cu  ab- 
negaţiune  apostolică  ne-am  angajat,  ba  chiar  ne-am  expus  întru 
apărarea  autonomiei  bisericii  şi  a  şcoalei  noastre,  a  unicului  razim, 
a  unicei  fortăreţe  sigure  şi  priincioase  culturii  noastre  religioase- 
morale  şi  naţionale?  dacă,  şi  întrucât,  prin  iustiţia  bisericii:  ordinea 
morală,  disciplina,  adevărul  şi  dreptatea  s’au  susţinut  şi  s’au  apărat 
cu  sfinţenie?  dacă,  şi  întrucât,  prin  stăruinţa  şi  prin  munca  noastră, 
am  înmulţit  numărul  şcoalelor  noastre  şi  am  creat  fonduri  pentru 
susţinerea  lor?  dacă,  şi  întrucât  am  povăţuit,  am  îndemnat  şi 

am  ajutorat  poporul  Ia  îmbrăţişarea  meseriilor,  a  comerţului  şi-a 
industriei?  dacă,  şi  întrucât,  prin  şcoala  noastră  de  toate  zilele, 
prin  cea  de  repetiţie  şi  de  adulţi  am  obţinut  barem  acel  rezultat, 
ca  întreg  poporul  nostru  să  ştie  a  se  rugă  lui  Dumnezeu  şi  din 
carte,  să  ştie  ceti,  să  ştie  a  scrie  şi  a  calculă.  Dacă  toţi  am  fi 
lucrat  şi  muncit  în  spiritul  mitropolitului  Andreiu,  în  spiritul  Statu¬ 
tului  organic,  în  spiritul  timpului  luminat,  atunci  am  fi  scutit  po¬ 
porul  nostru  de  ruşinea  acestui  veac:  de  a  se  mai  afla  în  sinul 
acestui  popor  şi  azi  analfabeţi.  A  şterge  ruşinea  aceasta  de  pe 
fruntea  poporului  nostru  depinde  numai  dela  bunul  simţ,  dela  bu¬ 
năvoinţa  şi  dela  energia  noastră,  a  preoţilor  şi  a  învăţătorilor. 
Să  o  facem  aceasta  cât  mai  îngrabă! 

Aşa  meditând  şi  aşa  urmând,  ne  vom  face  şi  vom  fi :  «Vrednici 
lucrători  în  viea  Domnului»,  ne  vom  face  şi  vom  fi:  buni  fii  şi 
urmaşi  ai  marelui  Andreiu,  apostoli  devotaţi  binelui  bisericii  şi 
ai  neamului  românesc.  Aşa  numai  vom  serba  cu  vrednicie  şi  cu 
mândrie  ziua  cea  mare  seculară,  a  Jubileului  Naşterii  marelui  mi¬ 
tropolit  Andreiu  Baron  de  Şaguna. 

Să  fie!  Dimitrie  Cunţanu. 


IDEI  CONDUCĂTOARE  LA  PREGĂTIREA  PREDICILOR. 

(Studiu  omiletic). 

(Sfârşit). 

Cum  să  predicăm? 

Predicile  au  misiune  îndoită :  să  lumineze  mintea  şi  să  de¬ 
termine  inima  la  fapte  religioase-morale.  Până  aci  am  tractat 
condiţiile  ce  sună  minţei,  în  partea  aceasta  se  dă  răspuns  mo¬ 
mentelor  ce  privesc  inima  ascultătorilor.  Următoarele  cuvinte  a 
Mântuitorului  Christos  ne  învaţă,  cari  sunt  acele  momente:  «Eu  sunt 
calea  şi  adevărul  şi  vieaţa ,  nime  nu  vine  la  Tatăl  fără  numai  prin 
mine »  (Ioan  14,  6).  Care  voeşte  să  zică,  că  temeiia  oricărei  învăţături 
trebue  să  fie  adevărul,  pentrucă  numai  adevărul  străbate  până  la 
inimă.  Adevărul  umple  inima  cu  sentimentele  corespunzătoare 
şi  o  face  să  tresalte,  iar  neadevărul  ne  lasă  reci,  ba  ne  insuflă 
dubietatea,  care  este  duşman  de  moarte  a  oricărei  porniri  nobile. 

Pe  urma  predicilor  ce  conţin  falsitate,  resar  lupi  nu  mei.  Bă¬ 
trânul  Demosthene,  voind  a  produce  în  Greci  curent  contrar  Iui 
Filip  Macedoneanul,  care  se  purta  cu  cugete  de  cucerire,  a 
căutat  a-i  dumiri  asupra  pericolelor  ce  pot  urma  prin  fabulele 
lupilor  cu  cânii  ş.  a.  Ce  a  urmat  ştim.  Şi  iată  aşa  avem  a 
face  şi  noi  predicatorii  bisericeşti!  Din  fiecare  cuvânt  ori  frază, 
vecinicul  şi  numai  vecinicul  adevăr  să  străluce  ca  soarele  de  lu¬ 
minos  şi  convingător... 

Deja  principiile  sulevate  la  alegerea  materiei  arată  cum  se 
scoate  la  iveală  adevărul.  Conformându-ne  acelora,  în  mare  mă¬ 
sură  cucerim  şi  inima  publicului.  Dacă  totuş  aflu  de  bine  a  insista 
mai  cu  deamănuntul  asupra  momentului,  o  fac  spre  a  accentua 
unele  cerinţe  mai  mult  de  formă,  cari  au  rămas  neconsiderate 
în  capitlul  premergător. 

în  scopul  de  a  face  predicele  accesibile  publicului  şi  a 
scoate  la  iveală  adevărul,  se  pot  statorî  regule  pozitive  şi 
negative.  Pozitivele  ne  arată  cerinţele  de  cari  să  ne  ţinem,  iar 
negativele  ne  spun  de  ce  avem  să  ne  ferim  la  compunerea 
predicelor. 

Cele  dintâi  sunt  următoarele: 

a)  Graiul  sau  stilul  predicatorului  să  fie  neaoş  românesc,  să 
imiteze  cât  se  poate  graiul  poporal  —  cu  eliminarea,  se  înţelege, 
a  provincialismelor  neadmise  în  literatură.  Ideile  să  se  exprime  în 
fraze  scurte  şi  clare.  Perioadele  lungi  şi  greoaie,  ca  unele  ce 
îngreunează  înţelesul  şi  le  lipseşte  şi  naturalitatea  expresiilor  po¬ 
porale,  trebue  eliminate.  Cu  cât  mai  natural,  mai  fluent  şi  ne¬ 
forţat  se  vorbeşte,  cu  atât  mai  mare  va  fi  şi  efectul.  Cât  de  mult 
greşesc  predicatorii  ce  nu  ţin  cont  de  aceste  cerinţe,  se  poate 
înţelege  şi  din  judecata  ce  li-o  face  poporul:  «Vorbeşte  frumos, 
pagubă  că  nu  pricepem  nimic» !  Nu  graiul  sunător  al  predi¬ 
catorului  cucereşte,  ci  simburele  predicei.  Fiind  simburele  învă¬ 
luit  în  coajă  prea  groasă,  care  nu  se  poate  desface,  se  aruncă  cu 
coaja,  fără  a-i  putea  gusta  şi  cunoaşte  dulceaţa. 

b)  Cerinţă  de  căpetenie  e  cultivarea  fantaziei ,  pentrucă  fan- 
tazia  determină  inima  la  fapte.  Timpurile  istorice,  putem  zice, 
sunt  rezultatul  fantaziei  înferbântate  a  popoarelor.  Cum  e  a  se 
cultiva  fantazia?  Prin  scoaterea  la  iveală  a  elementului  poetic! 
Deschid  o  comparaţie.  învăţăturile  creştine  sunt  depuse  în  evan- 

gelii  şi  epistolele  apostoleşti.  Şi  unele  şi  altele  au  de  obiect 
adevărurile  creştine,  şi  unele  şi  altele  ne  plac  şi  le  ascultăm  cu 
drag.  întrebând  însă,  cari  din  cărţile  noului  testament  au  mai  mare 
farmec  şi  o  mai  covârşitoare  influinţă  asupra  publicului,  preferinţa 
trebue  să  o  dăm  celor  4  evangelii.  Şi  aceasta  nu  provine  de  acolo,  că 
doar  epistolele  apostoleşti  ar  conţinea  învăţături  mai  de  a  doua 
mână,  ori  ar  fi  mai  puţin  însemnate  din  punctul  de  vedere 
religios-moral,  ci  secretul  zace  în  forma  de  predare.  Apostolii 
dau  regule  abstracte,  iar  lisus  grăeşte  în  pilde  şi  asemănări ;  apo¬ 
stolii  se  adresează  minţei,  iar  lisus  şi  minţei  şi  inimei.  Cele  mai 
grele  probleme  de  vieaţă  în  evangelii  se  expun  în  câte  o  maximă 
cunoscută,  aluzie,  ori  parabolă,  pe  cari  şi  copilul  nevârstnic  le  înţelege 
şi  se  însufleţeşte  pentru  ele,  de  aceea  evangeliile  nici  nu  obosesc,  nu 
molestează,  ci  recrează  publicul.  Succesul  evangeliilor  stă  în  ele¬ 
mentul  poetic  în  care  sunt  îmbrăcate  adevărurile  creştine.  Ur¬ 
mează  ca  regulă  pentru  predicator,  ca  şi  el  să-şi  toarne  predicele 
în  formă  poetică,  atrăgătoare  pentru  public.  în  loc  de  a  se  perde 
în  regule  seci,  cum  fac  mulţi  predicatori  bisericeşti,  sâ  expună 
fapte,  întâmplări,  fenomene  şcl.,  cari  ele  să  grăiască  în  limbagiul 
lor  neprihănit.  Dialogurile,  intercalările  narative  pot  reda  în  câteva 
vorbe  un  adevăr,  pentru  care  învăţaţii  scriu  cărţi  întregi  şi  totuş 
nu-1  pot  desluşi  atât  de  minunat.  Pe  deasupra  ele  sunt  şi  sarea 
care  îndulceşte  bucatele. 

Fiecine  din  noi  cunoaşte  succesele  oratoriei  moderne  din 
parlamente.  E  bine,  cum  proced  aceşti  oratori  ?  Aproape  fiecare 
frază  a  lor  este  aluzie,  anecdotă,  întâmplare  ş.  a.,  adecă  flori  poetice, 
cari  sunând  fantaziei,  captivează  atenţiunea  ascultătorilor,  o  ţin 
încordată  din  început  şi  până  la  sfârşit.  Să  se  lase  oratorii  bise¬ 
riceşti  mai  pe  jos?  Dauna  ar  fi  atât  de  mare,  că  întrece  orice 
calculaţie  omenească. 

c)  Dator  este  predicatorul  a  urmări  cu  insistinţă  ideea  fun¬ 
damentală  pe  care  voeşte  a  o  întrupa  în  predică.  Predicele  se  pot 
asemăna  cu  statuele  sculptorilor.  Statuele  se  pot  pricepe  şi  fac 
impresie  numai  fiind  complete,  nelipsindu-le  nici  o  parte.  Ce  vom 
zice  de  statua  cărei  îi  lipseşte  capul,  mâna,  ori  altă  parte?  Ne 
vom  depărta  de  lângă  ea,  că  nu  se  plăteşte  a-şi  perde  omul  timpul 
scump  cu  examinarea  lucrurilor  ce  nu  pot  arătă  icoană  completă. 
Şi  iată  statuă  necompletă  e  predica,  care  nu  rotunzeşte  din  ajuns 

ideea  ce  o  propagă,  ori  n’are  idee  fundamentală,  ci  conglomerat 
de  idei.  Impresia  ce  o  face  nu  va  putea  fi,  decât  neplăcută, 
enigmă  pentru  publicul  ascultător,  care  nu  o  poate  deslega.  Enigma 
se  produce,  ori-că  predicatorul  nu-i  stăpân  deplin  pe  materia  pre- 
dicei  şi  răpeşte  timpul  scump  cu  fel  şi  fel  de  fraze  ce-i  vin  în 
minte,  ori  că  face  digresiuni  prea  mari,  vrând  a  răpune  multe 
muşte  cu  o  lovitură,  ori  apoi  că  nu  şi-a  făcut  plan  înainte  despre  ce  să 
vorbească  şi  oarbecă  nainte  ca  notatorul  ce  şi-a  perdut  ecuilihrul 
şi  caută  a  se  susţinea  la  suprafaţă  cu  mijloace  meşteşugite,  până 
ce-i  soseşte  ajutorul  din  afară.  In  ori  şi  care  caz,  adevărul  re- 
mâne,  că  predicatorul  ne-a  dat  schelete  mutilate,  căror  lipsindu-le 
organismul  complet  —  ideea  fundamentală  conducătoare  — -  nu  le 
mai  pricepem  şi  ie  perhorescăm.  Şi  de  acî  se  vede  cât  de  îndrep¬ 
tăţit  este  postulatul  urmârirei  ideei  fundamentale  şi  cât  de  dete¬ 
stabil  e  pasul  predicatorilor  ce  îmbată  publicul  cu  conglomerate, 
un  fel  de  mixtum  compositum ,  de  care  i-se  face  rău.  Predicele 
Mântuitorului  Iisus  se  caracterizează  prin  rotunzimea  ideilor,  de 
aceea  efectul  lor  nici  odată  nu  s’a  perdut,  ba  zicea  publicul:  «Nici 
odată  nu  a  grăit  om  ca  acest  om»  (Ioan  7.  46). 

Să  cercetăm  acum  regulele  negative,  de  ce  trebue  adecă  să 
ne  ferim  în  predice.  Şi  aceste  ar  fi  cam  trei. 

a)  Nu-i  permis  predicatorului  a  lungi  cuvântările  până  devin 
plictisitoare.  Predicatori  excelenţi,  adevărat,  pot  ţinea  încordată 
atenţia  oamenilor  şi  ceva  mai  lung,  majoritatea  predicatorilor  însă 
abia  are  talente  mediocre,  de  aceea  ar  fi  păcat  de  timpul  perdut 
pentru  ei,  lungind  predicele  peste  y4 — yâ  oară.  Decât  lungi,  mai 
bine  predici  scurte  şi  dese. 

îndreptăţirea  acestui  postulat  îşi  află  explicarea  în  serviţiile 
noastre  bisericeşti  prea  lungi  şi  uneori  obositoare,  dar  mai  ales 
în  nervozitatea  publicului  ce  ca  boală  modernă  creşte  mereu  şi-l 
face  impacient. 

b)  Să  ne  ferim  a  aminti  nume,  când  combatem  rele,  să 
încunjurăm  aluziile  la  fapte,  ori  nume,  preste  tot:  să  nu  do¬ 
jenim  prea  mult,  ci  mai  bine  să  învăţăm  decât  dojenim.  Firea 
omului  e  de  aşa,  că  se  împretineşte  mai  bine  cu  laudele  decât 
dojanele.  Precum  copilul  se  poate  duce  la  multe  lucruri  bune 
cu  încurajare,  la  lucruri  bune  se  va  conduce  şi  publicul,  pentrucă 
şi  publicul  e  copil,  care  se  ia  după  ceea  ce-i  place,  nu  după  ce-i 

bine.  Cât  de  păgubitoare  pot  fi  dojenele  preoţilor  aplicate  fără 
cumpăt  se  poate  cunoaşte  şi  din  exclamaţiile  zilnice  ce  se  aud: 
«Preotul  nostru  numai  de  sfadă  e  bun,  să  ocărască  oamenii  în 
biserică!»  Dojenele  multe  scot  şi  publicul  din  biserică  sub  de¬ 
cursul  predicei,  ori  îndeamnă  publicul  a  părăsi  biserica  înainte 
de  predică,  ori  a  nici  nu  merge  la  biserică.  Cunosc  locuri  unde 
s’au  născut  partide  pro  şi  contra  preotului  şi  oamenii  au  devenit 
nervoşi  unii  asupra  altora,  grupându-se  astfel  tocmai  în  urma 
intransigenţei  parohului.  Da,  căci  oile  se  duc  la  strungă  cu  coaja 
nu  cu  bâta  oierului. 

c)  Deosebită  consideraţie  merită  citatele  ce  se  întrebuinţează. 
La  mulţi  oratori  bisericeşti  tot  a  doua  frază  e  citaţie  din  biblie, 
ori  alţi  autori.  Citatele  sunt  bune,  căci  conduc  la  întărirea  ade¬ 
vărului  ce  se  propagă.  Servind  scopului  n’aş  avea  nimic  de  zis. 
Se  folosesc  însă  de  multeori  şi  din  un  fel  de  predantism,  ca  să  se 
arete,  vezi  Doamne,  prin  ele  ştiinţa  predicatorului.  Sufer  mai  ales 
citatele  verbale  de  inconvenientul  că  nu  se  potrivesc  ad  literam 
textului  predicei,  ba  în  multe,  limbagiul  e  cu  mult  mai  întunecat 
decât  să-l  înţeleagă  poporul  de  rând,  care  nu  ceteşte  autori  şi  în 
materiile  date  nici  nu  poate  şti  mai  mult,  decât  tocmai  ce  i-se 
spune  prin  predicator.  Drept  cinosură  în  folosirea  citaţiilor  ar 
trebui  să  servească  următoarele: 

1.  Să  se  citeaze  textul  numai  unde  se  potriveşte  întru 
toate  textului  predicei  şi  unde  citatul  poate  fi  uşor  înţeles  de 
public.  2.  în  toate  celelalte  cazuri  să  se  citeaze  numai  înţelesul 
textului  biblic,  ori  părerile  autorului  cutare,  —  cu  indicarea,  se  în¬ 
ţelege,  a  izvorului  folosit,  spre  a  nu  fi  substrasă  publicului  con¬ 
trola.  Citatele  clare  au  avantagiul,  că  publicul  le  înţelege  pe 
deplin,  pentrucă  autorului  e  dată  posibilitatea  a  le  reproduce 
cu  propriile  vorbe  în  formă  de  povestiri  şi  exemple,  cari  frapează. 
Şi  ţinta  citatelor  e  a  face  priceput,  nu  a  îngreuna  înţelesul  predicelor. 

Scheletul  unei  predice,  ţinând  cont  de  normele  expuse  până 
aci  —  poate  fi  cam  următorul :  în  frunte  se  pune  motto.  Motto 
e  însuş  cuprinsul  sau  ideea  conducătoare  a  predicei.  Fiind  motto 
o  frază  nu  deplin  înţeleasă,  se  explică  în  câteva  vorbe,  apoi  se  trece 
la  producerea  dovezilor  pro  şi  contra,  cari  propriaminte  formează 
corpul  predicei.  La  urmă  se  scoate  învăţătura  şi  se  face  nou 

îndemn  de  a  o  urma.  Nu  în  toate  predicele  se  face  Introdu¬ 
cere.  Oratorii  întră  adese  în  mediaş  res. 

De  felul  acesta  a  fost  cuvântarea  lui  Cicero  contra  Catilinei, 
ori  a  lui  loan  Gură  de  aur  contra  împărătesei,  ce  începe:  «Iară 
turbează  Irodiada»...  Faptele  ce  agită  în  mare  măsură  opinia  pu¬ 
blică  nu  au  lipsă  de  cine  ştie  ce  explicare,  publicul  le  ştie  şi  el. 
Alţi  oratori  nu  fac  încheiere,  ci  se  îndestulesc  a  face  publicul 
atent  la  concluziile  ce  le  poate  scoate  din  învăţăturile  date.  Şi  e 
corect  aşa,  căci  dacă  expunerea  a  fost  vie,  atenţiunea  publicului 
eo  ipso  e  ţintuită  asupra  adevărurilor,  şi  i-ar  cădea  greu  a-1  mai 
molesta  cu  îndemnuri  superflue. 

E  obiceiu  în  multe  părţi,  a  introduce  tractarea  predicei  cu 
rugăciune,  şi  cu  rugăciune  a  face  şi  încheierea.  Bun  obiceiu.  Ca 
toate  obiceiurile  însă,  e  formalism,  şi  dacă  rugăciunile  sunt  prea 
lungi,  pot  să  împedece  încâtva  înţelesul,  şi  deci  şi  efectul  predi- 
celor.  Astfel  de  rugăciuni  să  se  restringă  la  câteva  vorbe,  ori 
fraze,  şi  să  nu  se  facă  prea  mare  paradă  cu  ele. 

Studiul  prezent  s’a  compus  din  punct  de  vedere  pastoral,  nu 
literar,  şi  de  aceea  în  el  am  accentuat  numai  părţile  predicelor 
ce  stau  îti  strânsă  legătură  cu  pastorala.  Trebue  totuş  —  nainte 
de  a  încheea  —  se  dau  respuns  încă  la  două  întrebări,  ce  stau 
şi  ele  în  legătură  cu  oratoria. 

1.  Să  cetim  oare  din  carte  predicele ,  ori  să  le  rostim  liber? 
Rostirea  pe  din  afară  are  avantagele,  că  oratorul  nu  e  împedecat 
prin  interpuncţiuni  —  poate  liber  să-şi  expună  cugetele  şi  poate 
modula  şi  accentele  unde  şi  cum  trebuesc,  prin  ce  efectul  e  mai 
mare.  Avantagele  rostitului  liber  sunt  atât  de  multe,  că  oratorii 
moderni  nici  se  mai  opresc  la  discutarea  chestiunei.  Pot  obvenî 
cazuri,  că  credincioşii  —  ales  la  poporul  nostru  sătesc  —  nu  au 
destulă  încredere  în  cuvintele  preotului  zise  pe  din  afară,  cuge¬ 
tând  că  numai  dela  el  şi  nu  «din  ce  a  primit  dela  Domnul» 
grăeşte.  Gustul  oamenilor  nu  trebue  bruscat,  predicatorul  să  se 
acomodeze  dorinţei  obşteşti.  Cetirea  să  o  facă  însă  rar  şi  apăsat 
unde  se  cere,  nu  cumva  să  devină  cant  de  papagal  toată  predicaţia. 

2.  Să  se  întrebuinţeze  oare  gesturi  din  partea  celuice  pre¬ 
dică ,  ori  să  se  elitnineze  ca  totul  gesticulaţiunea  ?  întrebarea  aceasta 

oferă  mai  mult  teren  de  discutat,  decât  cea  precedentă.  Gesturile 
contribue  mult  la  fixarea  temeinică  a  înţelesului,  şi  ca  arme  ora¬ 
torice  sunt  de  recomandat.  încât  cunosc  eu  însă  firea  oamenilor 
noştri,  nu  cutez  a  recomanda  totuş  gesticulaţia  prea  multă.  Ge¬ 
sturile  sunt  pentru  teatralişti.  Ici  colo  câte  un  semn,  o  arătare 
cu  degetul  şi  va  fi  destul.  Pondul  principal  se  pune  pe  rostirea 
rară,  modularea  tonului,  apăsarea  frazelor  şi  expresiunea  feţei 
amăsurat  sentimentelor  ce  trebue  să  se  producă.  Unde  se  cere 
vorbă  lină,  lin  să  se  vorbească,  unde  ton  fulgerător  să  cere,  să 
fulgere  şi  predicatorul,  ca  să  înfioreze.  Cât  de  condamnabilă  e 
măcinarea  repede  a  frazelor  şi  monotonia  în  rostire,  se  pricepe 
şi  din  aceste.  Vasile  Gan 

protopop. 


MODERNISMUL  ŞI  ENCICLICA  „PASCENDI“ 

V. 

N'are  dreptate  Enciclica? 

Cele  de  până  aici  au  avut  mai  mult  un  caracter  descriptiv. 
Am  înfăţişat  pe  modernişti  în  geneza  lor,  în  intimitatea  lor  su¬ 
fletească,  în  frământarea  lor  lăuntrică  şi  năzuinţa  de  a  împuter¬ 
nici  biserica,  în  luptele  lor  cu  contrarii,  în  apărarea  lor. 

Unul,  care  a  urmărit  lucrurile  până  aicea,  ar  putea  totuş  să-şi 
facă  reflexiunile  următoare :  Ei  bine,  moderniştii,  pot  fi  ei  oamenii 
de  ideal  cum  se  arată,  ca  luminători  noi  şi  căutători  de  alte  dru¬ 
muri  pentru  servirea  bisericii.  Oricum  însă,  ei  aduc  cu  dânşii 
păreri,  cari  nu  înseamnă  numai  un  progres  sau  o  îndreptare,  sau 
o  perfecţionare  faţă  de  cele  vechi,  nişte  păreri  cărora  nu  li  s’ar 
putea  constata  dreptul;  nu,  ci  o  apucă  pe  căi  cu  totul  protivnice 
învăţăturilor  bisericii.  Cel  puţin  unii  dintr’ânşii  au  ajuns  la  extre¬ 
mităţi  imposibile  şi  inadmisibile  pentru  orice  biserică  în  care 
teologii  îşi  mai  dau  seama,  că  trebue  să  existe  o  consecvenţă  în 
sânul  ei.  Nu  numai  biserica  catholică,  ci  şi  biserica  ortodoxă 
n’ar  putea  sta  nepăsătoare  şi  să  admită  în  sinul  ei  tot  felul  de 
curente,  cari  să  aducă  eonfuziunea  de  a  nu  mai  şti  ce  e  legitim 
şi  ce  nu.  —  Deci  n’a  avut  dreptate  Papa  să  pue  mâna  pe  toiagul 
pastoral  şi  să  răstoarne  extremităţile  puse  în  stare  de  sistem,  să 

mustre  pe  cei  greşiţi,  iar  bunilor  catholici  să  le  arete  calea  de 
urmat  şi  să-i  ferească  de  a  cădea  în  cursă?  Nu  era  de  datoria 
unui  păstor  de  a  interveni  într’un  astfel  de  moment  periculos? 

Căci  nu  e  vorba,  dacă  modernistul  are  sau  nu  intenţiuni  bune 

pentru  biserică,  ci  şi  dacă  ideile  lui  sunt  în  calea  cea  dreaptă, 

dacă  nu  cumva  face  râu  cu  ele.  Nu  ajunge  numai  să  ai  inten- 

ţiune  bună,  pentrucă  de  muîteori  lucruri  puţin  cugetate  dau  re¬ 
zultate  rele,  chiar  când  intenţiunea  urzitorului  lor  a  fost  din  cele 
mai  salutare. 

Ar  fi  greu  de  tăgăduit  dreptatea  acestor  posibile  reflecţiuni. 
Şi  în  biserica  ortodoxă,  o  ierarhie  n’ar  putea  sta  indiferentă,  când 
o  seamă  de  teologi  ar  veni  şi  ţi-ar  spune,  că  Mântuitorul  n’a  fost 
Dumnezeu.  Teologii  Vaticanului  aveau  dreptate  când  se  refereau 
la  biserica  ortodoxă  şi  ziceau,  că  în  aceste  împrejurări  şi  ea  ar 
fi  trebuit  să  facă  ca  şi  cea  catolică. 

Dar  dela  această  constatare  şi  până  la  toate  pretenţiunile 
enciclicei,  e  mare  diferenţă.  Pentrucă  chestiunea  păzirii  doctrinii 
e  de  o  mare  delicateţă  şi  de  muîteori  se  pot  comite  exagerări. 
Se  respinge  nu  numai  cel  care  trebue  combătut,  ci  şi  cel  care 
înfăţişează  lucrurile  într’o  formă  mai  potrivită  timpului,  ori  ştie  să 
aducă  lumini  nouă,  care  precizează  mai  bine  natura  unei  învă¬ 
ţături.  Un  exemplu  ar  fi  dogma  inspiraţiunii,  de  care  am  vorbit 
mai  namte  (cap.  III).  Intr’adevăr,  ea  tot  dogma  inspiraţiunii  a  rămas, 
dar  are  astăzi  altă  formulare  decât  inspiraţiunea  verbală  şi  e  mai 
conformă  condiţiunilor  ştiinţifice  în  care  trăim.  Poate  încă,  că 
nici  aceasta  nu  va  fi  cea  din  urmă,  şi  vor  ajunge  teologii  să  re¬ 
prezinte  părerea,  că  inspiraţiunea  trebue  restrânsă  la  punctele  de 
credinţă,  pentrucă  opera  lui  Dumnezeu  e  operă  de  mântuire  şi 
n’are  interes  la  chestiunile  de  natură  profană  ce  au  curs  din 
condeiul  sfinţilor  scriitori. 

Totuş  un  teolog,  care  se  va  înfăţişa  cu  asemenea  idei,  nu  va 
străbate  cu  ele  aşa  de  uşor  şi  fără  multă  greutate  va  fi  asimilat 
cu  cei  cari  răstoarnă  doctrina.  Acum,  sub  regimul  enciclicei, 
lucrul  acesta  se  şi  întâmplă.  E  destul  ca  stăpânul  să  deie  un 
semnal,  pentrucă  zeloşii  să  se  arunce  cu  fanatism  şi  să  nu  vadă 
pretutindenea  decât  erezie  şi  modernism.  Lucrul  acesta  îl  vom 
vedea  mai  bine  în  cap.  următor. 

Enciclica  nu  s’a  ocupat  numai  de  paza  doctrinei,  ci  a  trecut 
mult  mai  departe  decât  îi  îngăduiau  elementele  despre  cari  avea 
să  se  pronunţe.  Nu  vorbim  de  aceia,  că  icoana  pe  care  ea  o  dă 
despre  modernism,  nu  corespunde  realităţii,  cum  am  văzut  în  cap. 
trecut  din  declaraţiunile  profesorilor  catolici  înşişi.  Dar  rămânând 
la  faptul  general  că  nu  se  poate  tăgădui  Papii  dreptul  de  a  in¬ 
terveni  în  mijlocul  confuziunii  pe  care  părerile  nouă  o  pot  pro¬ 
duce,  nu  putem  să  nu  constatăm,  că  enciclica  nu  se  mărgineşte 
numai  la  acest  fapt,  nu  combate  numai  pe  modernişti,  nu  lumi¬ 
nează  numai  minţile  pentru  a  învăţa  pe  oameni  să  se  ferească 
de  învăţătura  aceasta  sau  de  cealaltă,  ci  se  apucă  se  iee  măsuri 
pentru  a  înăduşi  şi  în  viitor  orice  chip  de  înviere  a  unor  ase¬ 
menea  păreri. 

Aceasta  e  partea  practică  a  enciclicei,  şi  e  cea  mai  neno¬ 
rocită.  Pentrucă  măsurile  aspre  pe  care  le  ia  vor  reuşi,  nu  vor 
reuşi  să  stârpească  modernismul,  un  rău  mai  mare  însă  va  rezulta : 
Frica  generală,  care  stăpâneşte  pe  toţi  sub  asemenea  regimuri  şi 
zelul  subalternilor,  cari  mai  degrabă  sunt  severi,  de  frică  şi  ei 
de  a  nu  li  se  putea  imputa  că  au  fost  prea  slabi,  vor  împedeca 
şi  lucrul  acelora  cari  aduc  lumini  nouă  în  sânul  teologiei.  Ştiinţa 
în  drumul  ei  neoprit,  conţinu  pune  înaintea  noastră  probleme 
nouă,  cari  nu  rămân  fără  influenţă  şi  asupra  bisericii.  Din  cauza 
asta  teologul  e  pus  totdeauna  în  poziţiune  de  a-şi  revizui  tot¬ 
deauna  învăţăturile  lui  şi  a  şti  să  şi  le  menţie,  să  le  cumpănească 
natura  şi  să  le  îmbrace  conform  stării  de  cultură  la  care  am  ajuns. 
Evident  însă,  că  această  ocupaţiune  înseamnă  o  parte  de  muncă 
proprie,  din  care  nici  posibilitatea  rătăcirii  nu  e  exclusă,  după 
cum  de  asemenea  e  susceptibilă  de  a  aduce  puncte  de  vedere 
cu  totul  nouă  şi  necesare  bisericii.  Rezultat  rău  sau  bun,  această 
muncă  este  necesară,  şi  biserica  o  cere  dela  teologi.  Ei  trebue 
s’o  ţie  în  curent  cu  cerinţele  timpului  şi  să  n’o  servească  numai 
cu  armele  în  uz  mult  timp  înainte. 

Dar  tocmai  acest  lucru  enciclica  îl  împedecă.  Sub  terorismul 
măsurilor  ei,  greu  îţi  mai  poţi  permite  să  spui  o  ideie  dela  tine. 
Multă  dreptate  are  profesorul  Ehrhard  când,  cu  multă  amărăciune 
se  plânge  de  aceste  măsuri.  El  şi  cu  alţii  ca  dânsul,  se  găsesc 
în  această  poziţiune  de  slugitori  ai  bisericii,  care-şi  dau  seamă, 
că  nu  pot  sta  morţi  în  faţa  problemelor  timpului  şi,  ca  cultivatori 

ai  teologiei,  îi  apasă  datoria  de  a  o  prelucra  şi  înoi.  Cum  însă 
această  muncă  cere  libertate  şi  chiar  putinţa  de  a  greşi,  evident, 
că  măsurile  enciclicei  li  se  par  strivitoare. 

Astfel  enciclica  sdrobeşte  nu  numai  rădăcina  răului,  ci  pune 
beţe  în  roate  şi  muncii  creatoare,  de  care  o  biserică  nu  se  poate 
lipsi,  şi  aici  e  lucrul  funest.  Oamenii  trebuiesc  lăsaţi  liberi  să 
lucreze,  trebuiesc  lăsaţi  să  poată  greşi,  pentrucă  de  va  ieşi  de  acolo 
ceva  rău,  va  ieşi  fără  îndoială,  şi  mult  bine.  Vor  ieşi  temeiuri  nouă 
pentru  sprijinul  bisericii  şi  vor  însemna  pentru  credincioşi  mul- 
ţămire  şi  încredere.  îşi  vor  vedea  biserica  lor  la  înălţimea  tim¬ 
pului  şi  făcând  faţă  tuturor  împrejurărilor.  Iar  cât  priveşte  păr¬ 
ţile  greşite  care  vor  ieşi  din  toată  această  muncă,  biserica  are 
mijloacele  de  a-şi  exprima  desaprobarea  ei. 

N'a  fost  şi  până  acum  aşa!  Biserica  şi-a  avut  congregaţiunea 
indexului,  care  îşi  exprima  desaprobarea  asupra  tuturor  cărţilor 
cari  nu  conveneau  ideilor  bisericii  catolice. 

De  ce  n’ar  fi  făcut  tot  aşa  şi  de  acum  înainte?  Mij¬ 
loace  de  combătut  răul  existau  deja  şi  fără  enciclică;  enciclica 
nu  aduce  ceva  nou  în  această  privinţă,  ca  chestiune  de  măsură 
preventivă,  ci  diferenţa  e  numai  în  intensitate.  Nouă  sunt  mă¬ 
surile  cari  împedecă  şi  leagă  de  mâni  şi  de  picioare  activitatea 
creatoare. 

Deci  rezultatul  final  e  mai  mult  o  perdere  decât  un  câştig. 
Enciclica  împedecă  atâtea  forţe  ale  catolicismului  de  a  produce 
ceeace  pot. 

Dacă  acuma  ne  întoarcem  la  chestiunea  de  mai  sus  şi  ne 
întrebăm,  dacă  are  dreptate  enciclica,  găsim  că  n’are.  Pentrucă, 
ea  nu  se  mărgineşte  numai  la  apărarea  doctrinei  creştine  şi  pre¬ 
venirea  extremităţilor,  ci  se  pune  şi  de-a  curmezişul  activităţii  de 
care  biserica  are  nevoie,  cum  chiar  savanţi  catolici  se  plâng. 

Pentru  aceasta  e  cu  totul  deplasat  şi  contrar  intereselor  bi¬ 
sericii  zelul  acelor  capi  bisericeşti,  cari,  îndată  după  apariţiunea 
enciclicei,  s’au  apucat  să  întemeieze  aşezăminte  cari  să  încurce 
libera  activitate  intelectuală  a  celor  legaţi  de  biserică.  Astfel  a 
fost  episcopul  ungur  Prohaska,  care  a  întemeiat  o  ligă  populară 
pentru  combaterea  rătăcirilor  moderniste  osândite  de  enciclică.1 

1  Frankfurter  Zeitung,  28  Ian.  1908,  ed.  II  de  dimineaţă. 

Când  ştim  în  ce  sens  reacţionar  se  pot  întrebuinţa  astfel  de  so¬ 
cietăţi  şi  că  i  se  va  închide  orice  rază  din  realitatea  în  care  trăim, 
nu  ne  mai  facem  iluziuni  asupra  unei  «ligi  populare  pentru  com¬ 
baterea  modernismului». 

Ba  e  şi  neînţeles,  să  angajezi  lumea  simplă  a  combate  mo¬ 
dernismul,  ca  şi  cum  acesta  ar  fi  o  fiară  care  umblă  pe  toate 
cărările  şi  lumea  are  ideie  de  dânsul!  Modernismul  a  găsit  răsunet 
în  lumea  învăţaţilor  şi  atâta.  Tot  ei  s’au  ocupat  de  enciclică, 
căci  pe  lumea  profană  nici  capul  n’a  durut-o. 

’Mi  aduc  aminte  anul  trecut,  că  eram  la  Heidelberg  şi  cum¬ 
păram  Frankfurter  Zeitiing ,  unde  urmăream  frământarea  din  cato¬ 
licism.  Spuneam  vânzătoarei  de  ziare,  că-mi  trebue  nişte  numere 
vechi  unde  se  scrie  despre  biserica  catolică.  D-ta  n’ai  citit,  o 
întrebai  eu?  Nu,  eu  cetesc  procesul  Hau,  răspunse,  adecă  pro¬ 
cesul  cel  cu  omorul  din  Baden-Baden,  de  care  au  răsunat  ziarele 
în  toată  lumea.  Şi,  la  rândul  ei,  mă  întreba,  că  ce  părere  am 
despre  mersul  procesului?  Eu  i-am  dat  un  răspuns  în  doi  peri, 
fiindcă  nu  urmăream  lucrul  cu  atenţiune. 

Aşa-s  oamenii.  Omorurile  mai  degrabă  îi  interesează  decât 
chestiunile  de  natură  superioară.  Deci  clădeşte  cu  ei  societate 
de  combatere  a  modernismului! 

Bieţii  oameni  trebuesc  hrăniţi  cu  ideile  despre  curăţia  împă¬ 
răţiei  lui  Dumnezeu  şi  scutiţi  de  aceste  chestiuni,  cari  nu  li-s  ne¬ 
cesare. 

Sunt  însă  şi  în  ierarhia  catolică  oameni  care  văd  lucrurile 
tot  aşa,  şi-s  contrari  măsurilor  enciclicei.  Eu  am  făcut  astă  pri¬ 
măvară  o  călătorie  în  Italia  şi  m’am  abătut  din  drumul  principal 
spre  Roma,  pentru  a  vizita  pe  un  valoros  episcop,  cătră  care  am 
multă  admiraţiune.  Am  vorbit  de  multe  şi  de  toate,  şi  de  bise¬ 
rica  noastră  şi  de  a  lor.  Am  vorbit  şi  de  enciclică,  arătând  eu 
urmările  rele  pe  care  va  trebui  să  le  aibă  asupra  activităţii 
pe  terenul  ştiinţei  teologice.  A  căutat  să  atenueze  importanţa 
măsurilor  şi  să  declare,  că  nu-s  cu  totul  necesare.  Astfel  fiind, 
a  spus,  că  nu  le  înfiinţează  în  eparhia  P.  sf.  Sale. 

Chiar  între  protestanţii  care  stau  încă  cu  tărie  pe  baza  sf. 
scripturi,  se  găsesc  judecăţi  la  fel  cu  ale  noastre.  Astfel  cetim 
într’o  revistă  a  lor:  ...«trebue  să  spunem,  că  diferitele  măsuri 
pentru  combaterea  modernismului  nu  pot  avea  aprobarea  noastră. 

Căci  e  periculos  lucru  totdeauna  a  voi  să  combaţi  spiritul  cu  forţa. 
Se  cere  îndepărtarea  profesorilor  cam  suspecţi  dela  institutele  bi¬ 
sericeşti,  respingerea  dela  hirotonie  a  candidaţilor  de  preoţie  sus¬ 
pecţi,  se  interzice  studenţilor  din  institutele  de  învăţământ  bise¬ 
ricesc  să  asculte  cursuri  şi  la  institutele  statului.  După  aceea  crearea 
unei  censuri  pentru  cărţile  bisericeşti  şi  organizarea  unei  perma¬ 
nente  autorităţi  însărcinată  cu  supraveghierea,  al  cărei  scop  să 
fie  de  a  scotoci  pretutindenea  urmele  modernismului,  şi  a  le  dis¬ 
truge  cu  toată  energia,  în  sfârşit  greutăţile  puse  la  întrunirea 
preoţilor  în  conferenţă,  •—  toate  acestea  ne  impresionează  straniu 
şi  cu  nici  un  chip  nu  pot  avea  aprobarea  noastră». 

«Şi  chiar  în  aceeace  priveşte  faptele  pe  care  le  conţine, 
trebue  să  desaprobăm  enciclica,  din  cauză  că  osândeşte  şi  ame¬ 
ninţă  cu  cele  mai  grele  pedepse,  nu  numai  critica  radicală  asupra 
elementelor  cari  alcătuesc  opera  de  mântuire,  adevărurile  funda¬ 
mentale  ale  creştinismului,  ci  orişice  critică,  chiar  şi  aceea  rela¬ 
tivă  la  desvoltarea  bisericii  şi  ierarhiei  catolice.  Cu  totul  altfel 
stau  lucrurile  când  ne  gândim,  dacă  Papa  era  sau  nu  îndreptăţit 
să  iee  poziţiune  oficială  contra  modernismului  distructor  al  fap¬ 
telor  bazate  pe  scriptură  şi  cari  alcătuesc  opera  de  mântuire. 
Aci  trebue  să  spunem,  că  capul  creştinătăţii  romane  avea  deja 
oarecare  motiv  de  a-şi  manifesta  părerea.  Dela  întemeierea  bi¬ 
sericii  creştine,  cestiunea  credinţei  are  în  această  comunitate  în¬ 
semnătatea  unei  chestiuni  despre  existenţa  ei.  Câtă  vreme  în 
lume  au  fost  şi  vor  fi  creştini,  chestiunea  cea  mai  importantă  şi 
sigura  hotărâtoare  este:  Ce  credeţi  voi  despre  Christos?  Nici 
pentru  Papă  nu  poate  şi  nu  trebue  să  fie  o  chestiune  indiferentă, 
când  din  propriul  său  lagăr  se  ridică  glasuri,  cari  mai  mult  sau 
mai  puţin  se  abat  dela  programul  primordial,  dela  principiile  fun¬ 
damentale  depuse  în  evanghelii.  In  Francia  se  află  Alfred  Loisy 
un  «fiu  credincios»  al  bisericii  catolice.  După  dânsul  conştiinţa 
credincioşilor  l-a  făcut  pe  lisus,  Mesia,  preexistenţa  eternă  a  res- 
cumpărătorului  a  fost  făurită  de  apostolul  Paul,  iar  Ioan  a  apro¬ 
fundat  credinţa  creştină  prin  cugetări  de  filozofie  religioasă.  Şi 
această  critică  biblică  să  nu  însemne  pericul  pentru  biserica  ca¬ 
tolică?». 

Deci  rămâne  stabilit,  că  în  ochii  noştri  şi  într’ai  altora,  ni¬ 
menea  nu  contestă  dreptul  unei  căpetenii  religioase,  cum  e  Papa, 

33* 

de  a  interveni  în  mijlocul  părerilor  din  ce  în  ce  mai  înaintate. 
Enciclica  însă  trece  peste  această  necezitate  şi  închide  drumul 
lucrului  şi  altora  cari  ar  îi  lucrat  cu  mult  folos  pentru  biserică. 
Atmosfera  de  suspjţiune,  care  încunjură  orice  noutate  şi  frica  de 
a  nu  se  găsi  cineva,  care  să  ridice  peatra  asupra  ta  (lucru  de 
acum  înainte  atât  de  uşor),  vor  lua  multora  curajul  de  a  se  în¬ 
făţişa  cu  ceva  dela  dânşii.  Aşa,  că  în  această  privinţă,  rolul  enci¬ 
clicei  va  fi  ca  al  săbiei  lui  Damocles,  dacă  cumva  alte  împrejurări 
nu  vor  face  ca  să  nu  se  mai  facă  atâta  caz  de  măsurile  ei,  ceeace 
mulţi  catolici  chiar  nădăjduesc. 

* 

Cu  acesta  acest  capitol  ar  trebui  încheiat.  Nu  cred  că  ar 
fi  rău  însă  să  revin  cu  nişte  consideraţiuni  nouă  pentru  a  docu¬ 
menta  mai  bine  necezitatea,  ca  teologii  să  se  poată  mişca  mai 
liberi  în  activitatea  lor  şi  să  nu  fie  prea  încătuşaţi,  să  aibă  şi  pu¬ 
tinţa  de  a  greşi.  Pentrucă,  unii  vor  greşi  şi  biserica  nu  va  primi 
părerile  lor,  în  timp  ce  alţii  vor  nimeri  calea  dreaptă  şi  va  fi  un 
câştig. 

Mai  întâi  de  toate  in  biserica  veche  părerile  se  mişcau  liber, 
iar  la  timpul  potrivit  îşi  punea  pecetea  aprobării  sale  pe  ceeace 
se  socotea  mai  bun.  Dacă  această  libertate  n’ar  fi  fost,  sigur  că 
nu  se  producea  nimic. 

Din  cauza  aceasta  biserica  veche  are  caracterul  unui  arsenal, 
în  care  conţinu  se  lucrează.  Studiul  ei  îţi  dă  impresiunea.  că  in- 
tr’ânsa  e  vieaţă  şi  că  în  sinul  ei  se  află  elemente  într’una  pre¬ 
ocupate  a  produce  pe  terenul  ştiinţei  creştine.  E  interes,  mişcare, 
vieaţă,  cu  un  cuvânt  e  instituţiune  cu  vigoare  şi  care  nu  trăieşte 
numai  din  lucrul  altora. 

In  timp  ce  o  instituţiune  pusă  numai  să  macine  clişee  vechi 
şi  să  spue  astăzi  ceeace  au  spus  alţii  ieri  şi  alaltăieri  şi  ceeace 
alţii  vor  spune  mâne  şi  poimâne,  o  instituţiune  în  care  pentru 
activitatea  creatoare  nu  mai  rămâne  nici  un  loc,  ci  cele  ce  tre- 
buesc  au  fost  produse  odată  pentru  totdeauna,  nu  mai  poate  fi 
o  instituţiune  de  vieaţă,  mişcare  şi  vigoare.  Ceeace  formează 
tăria  protestantismului,  e  posibilitatea  de  a  se  înoi  şi  renaşte 
conţinu.  Nimenea  nu  stă  cu  sabia  lui  Damocles  asupra  capului 
său,  nimenea  nu  crede,  că  ceeace  s’a  spus  într’un  timp  oarecare 
al  desvoltării  bisericii  serveşte  pentru  toate  timpurile  şi  cei  tineri 

tiu  mai  au  nevoie  să  cugete  ca  cei  vechi,  ci  numai  să  transmită. 
Asta  face,  că  în  protestantism  se  lucrează  cu  o  febrilitate  uimi¬ 
toare,  cu  un  zel  neîntrecut,  şi,  alăturea  de  lucruri  cari  nu  pot 
avea  intrare  la  noi,  recunoşti  totuş,  că  s’au  produs  şi  multe  bune. 

Intr’ânsul  e  vieaţă,  mişcare  şi  interes  religios  pe  care  trebue 
să-l  admiri  şi  să  cauţi  a  ţi-1  explica. 

Aceiaş  idee  o  exprimă  un  catolic  modernist,  polemizând  cu 
Cardinalul  Mercier,  arhiepiscop  de  Mallines  (Belgia),  care  într’o 
scrisoare  pastorală  a  Eminenţei  Sale,  l-a  atacat  ca  tip  al  moder¬ 
nismului.  El  zice  cătră  Cardinal :  «Spuneţi  laicului  cum  face  enci¬ 
clica,  că  cugetarea  sa  religioasă  nu  contribue  de  loc  la  împră- 
ştiarea  şi  mai  buna  înţelegere  a  credinţei  creştine,  că  el  n’are  nici 
un  titlu  să  se  ocupe  de  cercetarea  unei  chestiuni  care  priveşte 
numai  pe  episcopat,  sau,  mai  bine,  pe  Papa;  adăugaţi-i,  că  nu 
există  nici  un  progres  real  în  cunoştinţa  religioasă;  că  plenitu¬ 
dinea  adevărului  catolic  a  fost  tipărit  în  caractere  fixe  odată 
pentru  totdeauna,  acum  două  mii  de  ani,  şi  că  se  află  depusă  în 
arhivele  secrete  ale  Vaticanului;  că  îndoielile  nu  trebue  desle- 
gate  cu  sforţarea  mentală,  ci  pur  şi  simplu  numai  cu  raportarea 
la  numitele  arhive;  spuneţi-i,  dacă  voiţi,  toate  astea,  şi  atuncia, 
în  numele  lui  Dumnezeu,  pentruce  şi-ar  mai  rupe  el  capul  cu 
lucruri  privitoare  la  religiune,  mai  mult  decât  cu  tabla  lui  Pita- 
gora?  De  când  am  învăţat-o,  interesul  nostru  pentru  dânsa  e 
mort».1 

Iată  dar,  şi  de  aici  necezitatea,  ca  oamenii  să  se  preocupe 
de  lucrurile  religioase,  să  nu  creadă,  că  totul  s’a  mărginit  numai 
Ia  ceeace  alţii  au  făcut,  ci,  conform  nevoilor  timpului  lor,  să 
caute  singuri  motive  nouă  pentru  documentarea  şi  fortificarea 
fundamentelor  religioase.  Şi  la  aceasta  trebue  lăsaţi  liberi  a  se 
ocupa,  iar  această  libertate  şi  ocupaţiune  dau  unei  biserici  ne¬ 
astâmpărul  şi  mişcarea  care  este  caracterul  vieţii.  Acestea  sunt 
condiţiuni  ale  vitalităţii  şi  deci  şi  a  forţei  ei. 

Acestea  în  biserica  veche  au  fost,  şi  pentru  asta  ea  îţi  oferă 
o  privelişte  mai  febrilă  decât  a  noastră.  Oamenii  s’au  simţit  îm¬ 
pinşi  să  producă  şi,  pe  diferite  căi,  au  lucrat. 

Şi  tocmai  această  productivitate,  împreunată  cu  putinţa  cer¬ 
cetării  în  diferite  direcţiuni  (cercetări  cari  de  multeori  se  pot 

1  Tyrrell:  Medioevalismo,  Roma  1908,  pag.  13 — 14. 

asemăna  cu  bâjbâirile  în  căutarea  unei  căi),  au  condiţionat  şi 
progresul.  Din  toate  cele  produse  biserica  şi-a  ales  ceva  şi  şi-a 
format  corpul  ei  doctrinal. 

In  această  privinţă  spune  un  profesor  de  teologie  catolică: 

«Pentru  aceasta  şi  fu  orientul  terenul  rodnic  pentru  păreri 
contrare,  şi  printre  părinţii  greci  din  timpul  mai  vechiu,  greu  poţi 
găsi  unul,  care  într’un  punct  sau  în  altul,  să  nu  fi  exprimat  ve¬ 
deri  deosebite,  cari  în  desvoltarea  doctrinală  de  mai  apoi  au  tre¬ 
buit  lăsate  la  o  parte  sau  chiar  respinse».1 

Dar  chiar  în  biserica  catolică  a  fost  foarte  productiv  timpul, 
când  părerile  au  fost  libere  să  se  încrucişeze.  Această  încruci¬ 
şare  formează  o  bogăţie  de  activitate  sufletească,  şi  când  bise¬ 
rica  catolică  şi-a  pus  aprobarea  ei  pe  teologia  lui  Toma  de  Aquino, 
a  avut  de  unde  să  aleagă,  fiindcă  se  produsese  mult.  Profesorul 
Ehrhard  observă  cu  dreptate,  că  de  n’ar  fi  fost  această  liber¬ 
tate  în  prelucrarea  învăţăturii,  şi  opera  lui  Torna  de  Aquino  ar 
fi  fost  împedecată  de  a  apărea. 

De  atunci  au  rămas  diferite  păreri,  cari  au  continuat  a  exista 
ca  egal  îndreptăţite,  chiar  dupăce  una  a  rămas  dominantă.  Aceasta 
de  sigur  înseamnă  o  bogăţie  a  teologiei  catolice.  Dar  condiţiune 
a  acestei  bogăţii  a  fost  activitatea  liberă. 

Teologii  catolici,  până  azi,  se  ţin  unii  de  teologia  lui  Toma 
de  Aquino,  alţii  de  a  lui  Dun  Scot,  fiind  păreri  care  se  pot  măr¬ 
turisi  într’un  fel  sau  într’altul,  fără  prejudiciu  pentru  învăţătura 
creştină. 

Astfel  în  chestiunea  întrupării,  d.  ex.  scotiştii  declară,  că  Mân¬ 
tuitorul  s’ar  fi  întrupat  şi  fără  ca  omul  să  fi  păcătuit,  pcntrucă 
scopul  ei  n’a  fost  numai  mântuirea  de  păcat,  ci  şi  înălţarea  na¬ 
turii  omeneşti.  Tomiştii  nu  neagă  posibilitatea  acestui  fapt,  dar 
declară,  «că  în  planul  real  şi  actual  al  acestui  mister  şi  în  vir¬ 
tutea  decretului  prezent,  Cuvântul  nu  s’ar  fi  întrupat,  dacă  omul 
n’ar  fi  căzut».  La  acestea  adaugă  un  episcop  catolic:  «Ambele 
păreri  expuse  sunt  cu  desăvârşire  libere.  Sf.  Toma  cu  modestie 
mărturiseşte,  că  şi  prima  părere  poate  fi  probabilă».2 

1  Langen:  Johannes  von  Damascus,  Qotha  1879,  pag.  2. 

-  Monsabre:  Esposizione  del  Dogma  Cattolico,  trad.  italiană  de  Episcopul  Bono- 
melli.  Turin  1904,  pag.  44  nota. 

Iată  dar,  până  azi,  răsunete  din  timpuri  când  teologia  cato¬ 
lică  se  mişca  mai  liberă  şi  producea.  Deci  nu  e  rău  a  fi  lăsată 
şi  astăzi  liberă  a  produce. 

Şi  în  vremea  de  azi  există  multe  elemente  care  atrag  aten¬ 
ţiunea  teologului  şi-i  arată  că  le  poate  utiliza  pentru  scopurile 
sale.  Se  înţelege,  că  trebue  să-şi  aplice  silinţa  asupra  lor  şi  să 
le  întrebuinţeze. 

Astfel,  din  uscăciunea  materialismului,  lumea  se  trezeşte  acum 
ca  după  un  vis  urît  şi  vine  cu  o  nouă  filozofie,  a  cărei  atitudine 
e  mult  mai  favorabilă  religiunii.  Acesta  e  aşa  numitul  pragma¬ 
tism ,  reprezentat  prin  William  James  în  America  şi  Bergson  în 
Francia.  Simburele  filozofiei  lor  e,  că  adevărul  nu  se  caută  numai 
cu  raţiunea,  ci  şi  cu  acţiunea,  din  care  cauză  se  mai  cheamă  şi 
filozofie  a  acţiunii.  Ceeace  eu  experimentez  în  vieaţa  mea  ca  un 
element  de  eficacitate  morală,  are  în  sine  adevărul.  Cum  reli- 
giunea  e  de  o  eficacitate  morală  prin  excelenţă,  în  laboratorul 
vieţii  mele  experimentez  adevărul  ei. 

Deci  iată  un  nou  sprijin  pentru  religiune,  în  faţa  căruia  teo¬ 
logii  nu  pot  sta  indiferenţi. 

Nici  n’au  stat.  Studenţii  dela  institutul  catolic  din  Paris  ur¬ 
mează  cursurile  lui  Bergson  la  Sorbona,  cel  puţin  le  urmau  îna¬ 
inte  de  enciclică.  Iar  despre  William  James  se  puteau  ceti  arti¬ 
cole  de  o  deosebită  importanţă  în  revista  clerului  tinăr  moder¬ 
nist  din  Roma,  Nova  et  V etern. 

Dar,  pe  când  cei  din  evul  mediu  au  putut  folosi  liberi  filo¬ 
zofia  lui  Aristotel  şi  să  producă  construcţiunea  grandioasă,  care 
se  numeşte  filozofia  scolastică,  cei  de  azi  nu  mai  sunt  lăsaţi  să 
folosească  şi  ei  filozofia  pe  care  timpul  de  azi  le-o  oferă.  Şi 
astfel  Monseniorul  Baudrillart,  directorul  institutului  catolic  din 
Paris  a  primit  ordin  dela  Cardinalul  Merry  dela  Val,  să  nu  mai 
lase  studenţii  la  cursurile  lui  Bergson. 

Se  înţelege  că  în  aceste  împrejurări  biserica  perde,  pentrucă 
nu  i-se  dă  posibilitatea  de  a  cunoaşte  întorsăturile  timpului  şi  a 
se  înarma  potrivit  cu  el.  Filozofia  timpului  vechiu  a  servit  pentru 
timpul  ei  şi  nu  poate  pretinde,  că  oferă  omului  toate  de  câte  are 
nevoe  în  problemele  nouă,  pe  care  i  le  oferă  un  timp  depărtat 
cu  mult  de  evul  mediu. 

Aceasta  e  greşala  enciclicei!  Arhim .  Iuliu  Scriban. 

(Va  urma).  _ _ _ _ 

CUVÂNT  LA  ZIUA  NAŞTERII  MÂNTUITORULUI 

CHRISTOS. 

Christos  se  naşte,  —  măriţi-L. 
Chrisios  din  ceriuri,  —  întâmpinaţi-L 
Christos  pe  pământ,  —  înâlţaţi-vă. 


Când  pământul,  întinsul  şi  mănosul  pământ  —  viia  cea  frumoasă  a 
Stăpânului  ceresc,  de  El  sădită  şi  cu  toate  cele  bune  şi  de  lipsă  înzestrată 
şi  oamenilor  spre  lucrare  şi  spre  hrană  dată,  cu  singura  îndatorire  de  a-i 
da  şi  Lui,  Stăpânului,  din  roada  ei,  la  vremea  sa,  —  cum  ni-se  spune  în 
Evangelie,  —  ajunsese,  după  o  vreme  de  vre-o  patru  mii  de  ani  dela  zi¬ 
dire,  din  paşnic  şi  liniştit,  senin  şi  curat,  cum  fusese  la  început,  —  un 
hotar  de  groază  şi  de  durere  nealinată,  de  pradă  şi  destrăbălare  neînfrâ¬ 
nată,  în  carele  oamenii  înmulţiţi  şi  împărţiţi  cu  vremea,  în  fel  şi  fel  de  nea¬ 
muri,  ca  fiarele  se  aruncau  unii  asupra  altora,  sfăşiindu-se  şi  prăpădiudu-se, 
robindu-se  şi  ucizându-se,  fără  milă  şi  durere  de  ei,  şi  fără  teamă  şi  frică 
de  stăpânul  a  cărui  cinstire  şi  fiinţă,  cu  totul  o  uitase  cei  mai  mulţi,  fă- 
cându-şi,  în  locul  Lui,  idoli  din  peatră  şi  din  lemn,  cărora  se  închinau, 
le  vorbeau  şi  jertfe  le  aduceau,  —  iară  alţii,  cum  era  neamul  cel  jidovesc, 
în  mijlocul  căruia  atâtea  semne  şi  minuni  făcuse,  şi  lege  anumită  îi  dă¬ 
duse  Stăpânul,  numai  cu  buzele  şi  cu  limba  îl  mai  cinstea,  dar  cu  inima, 
mai  departe  şi  ca  ceilalţi  era  de  El,  ucizând  ei,  cei  dintâi  şi  mai  cu  zor, 
cu  petrii  pe  slugile  Stăpânului  viei  —  pe  prorocii  —  trimişi  spre  a-i  abate 
dela  calea  rătăcirii  şi  a  fărădelegii;  când  se  ura  om  pe  om,  vecin  pe 
vecin  şi  rău  se  silea  unul  fiecarele  a  face  altuia;  când  despreţuiau  şi  des- 
poiau  cu  lăcomie  cei  mari  şi  tari,  pe  cei  mici  şi  slabi  şi  urgiseau  şi  biă- 
stămau  cei  săraci  pe  cei  bogaţi;  când  pizma  şi  răutatea,  minciuna  şi  vi¬ 
clenia,  lăcomia  şi  răpirea  domnea  asupra  pământului  întunecat  de  norul 
păcatului  strămoşesc,  carele  gros  şi  negru  se  închegase  atunci,  dealungul 
şi  dealatul,  dela  un  cap  până  la  altul  a!  pământului,  când  secase  cu  totul 
mila  şi  simţirea  de  bine  din  inimile  omeneşti,  şi  ajutor  şi  sprijin  nu-şi  da 
nici  unul  altuia,  nici  în  cea  mai  mare  durere  şi  strâmtorare,  —  cum  cu 
losif  şi  Maria  s’a  văzut  în  Vifleem,  unde  în  tot  orăşelul,  nici  un  suflet 
bun  şi  îndurat  nu  s’a  găsit,  ca  să-i  primească  şi  să-i  găzduiască  preste 
noapte,  măcar  că  bine  vedea  fiecare,  cum  tremura  în  frăgezimea  tinere- 
ţelor  ei  blânda  fecioară,  în  starea  în  carea  se  afla,  după  un  drum  aşa 
lung  şi  obositor  cc-1  făcuse  dela  Nazaret,  aşa  că  au  fost  siliţi  să  iasă  afară 
din  oraş  şi  acolo  în  marginea  lui,  în  nişte  surpături,  ori  peşteră  cum  se 
zice,  să-şi  caute  adăpostul,  pentru  ceasul  naşterii;  când  perise  simţirea  de 
om  şi  mustrarea  de  cuget  din  inimile  celor  mari  şi  stăpânitori,  cari  cu 
împetrire  şi  cruzime  stăpâneau  pe  ai  lor  supuşi,  dintre  cari,  la  un  semn, 
la  o  poruncă  se  ucideau  sute  şi  mii,  —  cum  Irod  a  făcut  cu  cele  14  mii 
de  prunci  nevinovaţi;  —  când  linguşirea  şi  viclenia  avea  trecere,  iar  cu- 

vântul  drept  şi  cinstit,  răpunerea  capului  o  aducea  —  ca  Botezătorului 
Ioan  bunăoară,  —  când  în  desfrânări  şi  îmbuibări  dobitoceşti  trăiau  cei 
bogaţi,  iar  săracilor,  nici  fărâmăturile  de  pe  masă  nu  li  se  dădeau;  când 
se  scoteau  şi  alungau,  afară  din  sate  şi  oraşe,  cei  neputincioşi  şi  plini  de 
boale,  şi  nimenea  grija  nu  le-o  ducea;  când  putea  sta  zeci  de  ani  cel 
slăbănog  alăturea  de  lacul  vindecător,  —  ca  bunăoară  cel  dela  Vitezda,  — 
căci  nimenea  nu  se  găsea,  ca  să-i  ajute  a  întră  în  apă;  când  nu  se  mai 
ştia  de  cinste  şi  curăţenie,  şi  femeia  ca  pe  o  vită,  ca  pe  o  marfă  o  cum¬ 
păra  bărbatul  şi  până  când  îi  plăcea  o  ţinea,  iar  după  aceea  în  schimb, 
ori  pe  bani,  o  da  şi  alta  îşi  cumpăra;  când  se  hulia  adevărul  şi  se  lăuda 
minciuna,  iară  mişelia  şi  vânzarea  se  plătea  cu  bani,  —  cum  a  fost  cu 
Iuda,  —  când,  în  sfârşit  se  lăsau  nepedepsiţi  tâlharii  şi  cei  buni  şi  drepţi 

osânda  suferiau . —  atunci,  atunci,  iubiţilor  creştini,  în  o  aşa 

fel  de  lume  putredă  şi  stricată,  în  aşa  vreme  de  jale  şi  desnădăjduire 
pentru  neamul  omenesc  s’a  născut  Mântuitorul  Christos  pe  pământ. 

Atunci  Stăpânul  cel  atot  bun  şi  îndurat  al  viiei,  privind  de  sus,  din 
înălţimea  catapitesmii  ceriurilor,  în  jos  pe  pământul  de  El  zidit  şi-a  zis: 
destul,  destul  să  fie  acum,  cu  prada  şi  traiul  destrăbălat,  ce  se  urmează 
în  viia  mea  iubită  1 . . . . 

Să  piară  şi  să  se  risipească  norul  păcatului  lui  Adam  şi  lumină  să  se 
facă  asupra  pământului,  ca  să  mă  vadă  şi  să  mă  cunoască  lucrătorii  viei, 
că  eu  sunt  stăpânul  lor  puternic,  a  mea  e  viia,  ce  le-am  dat-o  spre  lu¬ 
crare,  şi  pe  mine  singur  au  să  mă  cinstească,  şi  mie  urmia  să  se  închine 

şi  slugească,  iar  ei  între  ei  în  pace  şi  în  bunăînvoire  au  să  trăiască ! . 

Sâ  fie  aşa!!! . 

. Şi  s’a  făcut  aşa,  iubiţi  creştini!  S’a  făcut!  Căci  cuvântul  acela 

al  Părintelui  ceresc  rostit  din  înălţimea  ceriurilor  şi  răsunând  până  jos  pe 
pământ,  s’a  întrupat  in  pruncul  lisus,  carele  apoi  crescând  mare,  precum 
ştim,  l-a  spus,  l-a  grăit  oamenilor,  ca  să-I  audă  şi  înţeleagă,  şi  înţele- 
gându-1  să-l  urmeze  şi  să-l  plinească  unul  fiecarele.  Da,  aşa  a  binevoit, 
bunul  şi  milostivul  Părinte  al  lumii,  şi  după  puterea  Lui  nemărginită  a  şi 
făcut,  neîndurându-se  a  mai  prăpădi  lumea  prin  potop  şi  ne  mai  putând 
răbda  stricăciunea  şi  însălbătăcirea  oamenilor,  între  carii,  dacă  ar  mai  fi 
fost  lăsaţi  numai  câtăva  vreme  încă  aşa,  nu  s’ar  mai  fi  găsit,  în  acea  mare 
destrăbălare  cum  v’am  arătat,  —  poate  nici  o  fecioară  curată,  carea  să 
nască  trupul,  în  carele  să  se  sălăşluească  cuvântul  Lui  cel  sfânt,  ori  chiar 
de  s’ar  mai  fi  aflat  fecioara,  nu  se  mai  găseau  oamenii,  cari  să-I  asculte 
şi  să-l  cuprindă,  când  şi  atunci,  —  precum  ştiţi,  —  numai  doisprezece 
pescari  săraci  s’au  aflat  mai  întâi,  carii  să-l  asculte  şi  să-i  urmeze  1 


Iară  acum,  când  le  auziţi  şi  le  înţelegeţi  astăzi  toate  acestea,  iubiţi 
creştini,  spuneţi-mi,  cine  poate  fi  omul,  care,  după  bună  dreptate,  să  nu 
judece:  ce  multă  şi  nemărginită  bunătate  a  Tatălui  ceresc  a  fost  pentru 
omenime,  întruparea  cuvântului,  naşterea  fiiului  său  iubit,  pe  pământ,  — 

şi  ce  mare  şi  însemnată  este  şi  va  fi  deapururea  ziua,  în  care,  noi  ca  cre¬ 
ştini  prăznuim,  cu  cântări  de  laudă  şi  de  bucurie,  acea  Naştere?! 

Pentrucă,  numai  din  acea  Naştere  —  bine  trebue  să  o  ştie  aceasta 
unul  fiecare  —  a  răsărit  pentru  oameni,  tot  binele  ce  este  astăzi  în  lume, 
punându-ne  capăt  şi  hotar  întunecimii  de  minte  şi  stricăciunii  de  inimă, 
ce  v’am  arătat  că  stăpânea  omenimea,  înainte  de  venirea  lui  Christos! 
Cunoaşterea  şi  închinarea  cucernică  a  unui  şi  adevărat  Dumnezeu,  ca  pă¬ 
rinte  bun  şi  milostiv,  drept  şi  atotştiutor  al  nostru  a!  tuturora,  mai  întâi, 
—  şi  traiul  pacinic  şi  îngăduitor  din  familii,  din  societăţi,  din  state  şi  din 
toate  întocmirile  omeneşti,  în  al  doilea  rând,  —  numai  şi  numai  învăţăturii 
creştine  au  să-I  mulţămească  pământenii! 

Şi  dacă,  în  rândul  gândurilor,  ce  vă  cuprinde  mintea,  când  le  auziţi 
toate  acestea,  ştiu  —  şi  nu  fără  de  dreaptă  pricină  —  că  Vă  opriţi  cu  toţii 
la  întrebarea,  că:  de  ce  oare,  şi  astăzi,  după  aproape  două  mii  de  ani,  câţi  au 
trecut  dela  Naşterea  lui  Christos,  mai  sunt  încă  în  lume  atâtea  şi  atâtea 
răutăţi  şi  stricăciuni,  nedreptăţi  şi  fărădelegi,  cari  deaîntregu!  se  asamănă  cu 
celece  V’am  arătat  că  erau  înainte  de  venirea  lui  Christos,  lucrul  acesta 
şi  trist  şi  adevărat,  nu  are  să  întristeze  şi  amărască,  până  ia  desnădăj- 
duire,  pe  nici  un  bun  creştin,  pentrucă  oricâte  iscodiri  şi  uneltiri  de 
răutăţi  şi  de  necredinţă  mai  fac  încă  oamenii,  vremea  aceea  tot  va  veni 
pe  pământ,  da  hotărît  va  veni,  când  toate  cele  spuse  şi  învăţate  de  Mân¬ 
tuitorul,  până  într’o  cirtă  şi  o  iotă  —  cum  El  a  zis  —  se  vor  întâmpla  pe 
deplin,  pentrucă  ceeace  El  a  grăit,  a  fost  şi  este:  cuvântul  Tatălui,  care 
va  sta  şi  va  rămânea  şi  atunci,  când  cerul  şi  pământul  vor  trece,  căci 
vecinie  fiind  Tatăl,  vecinie  şi  neschimbat  este  şi  al  Lui  cuvânt! 

Voios  şi  senin  are  să  fie  deci  astăzi  tot  sufletul  creştin,  când  marea 
şi  însemnata  zi  a  Naşterii  lui  Christos,  cu  cinste  şi  eviavie  să  prăznueşte! 
Bucure-se  şi  veselească-se  toţi  creştinii  astăzi,  când  şi  cerul  şi  pământul 
saltă  şi  se  luminează,  iar  îngerii  în  cor  frumos  glăsuesc:  «Mărire  întru  cei 
de  sus  Iui  Dumnezeu  şi  pe  pământ  pace  şi  între  oameni  bunăînvoire» ! 
Bucure-se  astăzi  pruncii,  căci  ii-s’a  născut  apărătorul  şi  arătătorul,  carele 
a  ruşinat  şi  a  coborît  de  pe  tronurile  lor  pe  Irozii  tirani,  bucure-se  mai- 
cele,  căci  azi  nu  mai  au  cei  cruzi  puterea  de  a  le  răpi  dela  sinul  lor  cald 
pe  pruncii  lor  iubiţi ;  bucure-se  azi  bătrânii,  căci  s’a  născut  celce  a  învăţat 
pe  tineri  cinstirea  şi  sprijinirea  lor;  bucure-se  femeile  căci  azi  a  venit  în 
lume  Celce  cinstea  şi  preţuirea  lor  a  ridicat-o  ca  şi  pe  a  bărbaţilor;  bu¬ 
cure-se  :  orbii,  şchiopii,  slăbănogii  şi  toţi  neputincioşii  şi  lipsiţii,  căci  astăzi 
s’a  născut  Celce  inimile  omeneşti  le-a  încălzit  şi  le-a  deschis  spre  miluirea 
şi  ajutorinţa  lor;  bucure-se  cei  bogaţi,  cei  mari  şi  cei  puternici,  bucure-se 
toţi  şi  toate  astăzi,  căci  Celce  le  arată  Ia  toţi  calea  cea  dreapta  şi  cinstita 
a  vieţuirii  pe  acest  pământ  şi  drumul  cel  curat  şi  adevărat  ce  duce  la  cer 
a  venit;  bucure-se  lumea  toată,  dela  un  cap,  până  la  altul  al  pământului 
să  se  bucure,  căci  izbăvitorul  ei  din  negură  şi  din  păcat,  din  moarte  şi 
din  iad  —  astăzi  s’a  născut!!! 

lar  acum,  când  voioşi  de  ziua  sfântă  de  astăzi,  cucernici  şi  sfioşi  Vă 
apropiaţi  cu  toţii,  iubiţi  creştini,  spre  a  săruta  chipul  frumos  al  pruncului 
lisus,  înfăţişat  şi  aşezat  în  iesle,  cu  sufletul  duios  ziceţi  cu  toţii  aşa: 

O,  prunc  mic  şi  preaiubit,  Iisuse  cuvânt  ceresc  al  Tatălui  celui  de 
veci,  din  ieslea  rece  şi  noduroasă,  vino  şi  te  aşază  în  inima  noastră  caldă 
şi  moale,  vino!  Leagăn  curat  şi  cinstit  a  noastră  inimă  ţi-o  dăm,  prunc 
frumos  şi  sfânt!  Ca  deapururea  cu  noi  să  fi,  cu  noi  să  petreci  şi  de  tot 
ce  este  rău  şi  ţie  nu-ţi  place,  tu  să  ne  fereşti! 

Da,  să  ne  fereşti,  bătând  semn  cu  degetul  tău  în  păreţii  inimii  noa¬ 
stre,  când  în  cărări  necinstite  vom  porni,  şi  din  bătaia  şi  tremurarea  inimii 
să  înţelegem,  că  nu-ţi  place  ţie  în  cărarea  aceea  a  înainta,  şi  să  salţi  de 
bucurie  încălzindu-ne  inima,  când  ceeace  îţi  place  vom  săvârşi!  Vom  umbla 
astfel,  în  toată  vieaţa,  după  voia  ta,  după  plăcerea  ta,  căci  tu  ne  vei  con¬ 
duce  şi  ne  vei  îndrepta,  in  toţi  paşii  vieţii  noastre!  Amin. 

1.  Tecttlcscu, 
protopresb. 


PREDICA  DESPRE  POST, 

rostită  în  Catedrala  din  Sibiiu  la  22  Decemvrie  st.  n.  1907. 

Iubiţilor  creştini! 

In  una  din  Duminecile  trecute,  V’am  amintit  prin  câteva  cuvinte, 
despre  unul  dn  momentele  cele  mai  însemnate  din  vieaţa  noastră  creşti¬ 
nească,  adecă  despre  post.  Să  ne  ocupăm  azi  mai  de  aproape  cu  acest  moment 
atât  de  valoros  în  vieaţa  creştinească.  Să  vedem,  care  este  originea  lui’ 
ce  scop  are,  şi  cum  are  să  fie  plinit  postul  adevărat. 

In  Sf.  Scriptură,  aflăm  o  mulţime  de  îndrumări  şi  însemnări  referi¬ 
toare  la  post.  Să  ne  amintim  din  Istoria  biblică  numai  uneie  din  acele 
momente,  pe  cari  toţi  le-am  învăţat  şi  le  ştim  din  copilăria  noastră.  Ştim 
cu  toţii,  că  deja  Moisi  a  postit  40  de  zile  înainte  de-a  primi  tablele  legii 
în  muntele  Sinai.  Dumnezeu  i-a  dat  poruncă,  ca  să  se  curăţească  el  şi  să 
poruncească  şi  poporului  ca  să  se  curăţească  prin  post,  prin  rugăciuni  şi 
prin  spălare,  pentru  a  putea  primi  în  mod  demn  legea  dumnezeiască. 
Apoi  Moisi,  ca  legiuitor,  institue  postul  ca  lege  obligătoare  pentru  poporul 
său,  şi  poporul  izrailtean  păstrează  strâns  şi  plineşte  conştienţios  această 
poruncă.  Iar  când  jidovii,  in  răutatea  lor,  se  abat  de!a  calea  bună,  pără¬ 
sind  pe  Dumnezeu  şi  închinându-se  idolilor,  Dumnezeu  le  trimite  bărbaţi 
aleşi,  proroci,  cari  prin  faptă  şi  cuvânt  îndeamnă  poporul,  să  se  lapede  de 
păcat  şi  curăţindu-se  prin  post  şi  rugăciune,  să  se  întoarcă  la  credinţa  ade¬ 
vărată  şi  să  aducă  jertfă  adevărată.  ’Naintea  sărbătorilor  mari,  pentru  a 
putea  ţinea  cu  deplină  cuviinţă  sărbătoarea,  se  prescria  curăţire  prin  post 
şi  rugăciuni  premergătoare.  Prorocii  Ilie,  loil,  Isaia,  Daniil  şi  alţii,  înşişi 
ţin  post,  şi-l  prescriu  tuturora  cari  voiesc  să  poarte  numele  de  fii  credin¬ 
cioşi  a  lui  Izrail.  Tot  Sf.  Scriptură  ne  arată,  că  de  câteori  poporul  izra- 

iltean,  ţinea  credinţa  adevărată,  urma  căile  şi  cărările  Domnului,  ţinând  în 
sfinţenie  postul,  şi  recunoscându-1  ca  cel  mai  bun  mijloc  de  căinţă  şi  în¬ 
dreptare.  Aşezaţi  fiind  in  ţeara  făgăduinţei,  au  postit,  dar  şi  mai 
mult  au  postit  fiind  în  robia  babilonică.  Când  a  fost  să  se  reîntoarcă  din 
robie,  şi  erau  deja  pe  drum  spre  ţeara  lor  iubită,  au  postit  Ia  râul  Ahava. 
Au  postit,  căci  le-a  venit  în  minte,  că  pentru  fărădelegile  lor  i-a  pedepsit 
Domnul  cu  robie:  pentru  păcatele  şi  neascultarea  lor,  a  lăsat  Dumnezeu 
de  li-s’a  dărîmat  templu!  cei  mărit  zidit  de  înţeleptul  împărat  Solomon, 
templul  vestit  în  toată  lumea,  care  era  mândria  fiecărui  izrailtean.  Pe 
drum,  zic,  dânşii  postesc,  ca  să-şi  aducă  aminte  de  poruncile  sfinte  ale 
lui  Dumnezeu  şi  intrând  în  pământul  făgăduinţei  să  umble  de  acum  pe 
căile  şi  cărările  dreptăţii.  Sfânta  Scriptură  ne  spune,  că  în  orice  timp  de 
grele  nevoi,  poporul  postea  şi  se  ruga  lui  Dumnezeu  cu  credinţă,  cu  stă¬ 
ruinţă  şi  vrednicie,  cerând  ajutorul  Domnului,  şi  tot  Scriptura  ne  spune, 
că  Domnul  le-a  dat  ajutor  după  credinţă  şi  faptele  lor.  Mai  aveau  dânşii 
o  sărbătoare  mare,  aşa  numită  «ziuă  a  împăcării»,  în  carea  prin  jertfe  şi 
rugăciuni  săvârşite  de  arhiereul  cel  mare,  poporul  se  împăca  cu  Dumne¬ 
zeul  său,  şi  această  sărbătoare  o  ţineau  postind  ziua  întreagă.  Preoţii 
şi  credincioşii  izrailteni  înainte  de  a  se  apropia  de  altar  ca  să  aducă  jertfă, 
se  rugau,  posteau  şi  se  spălau.  Prin  aceste  ei  semnificau,  că  aveau  lipsă 
de  curăţire  internă  şi  externă  ca  să  poată  împlini  cu  demnitate  slujba 
dumnezeiască.  îşi  curăţeau  trupul,  îşi  curăţeau  sufletul  ca  să  steie  curaţi 
înaintea  Domnului. 

Dar  oare  numai  Evreii  posteau?  Numai  în  cultul  şi  slujba  lor  dum¬ 
nezeiască  se  află  postul?  Nu  iubiţilor,  căci  dupăcum  ne  spun  învăţaţii  cei 
vechi  —  scriitori  ca  Herodot  —  postul  se  afla  şi  în  cultul  Egiptenilor, 
Brahmanilor,  a  Inzilor  şi  al  altor  popoare.  La  dânşii  postul  era  introdus  în 
vechime  şi-l  aflăm  şi  azi.  Chiar  şi  la  Turcii  din  zilele  noastre  aflăm  postul, 
dânşii  postesc  în  fiecare  lună  mai  multe  zile,  şi  au  chiar  o  lună  întreagă 
carea  o  petrec  în  post.  Aflăm  introdus  postul  şi  la  poporul  grecesc,  care 
era  cel  mai  cult  popor  în  vechime.  Aceştia  folosesc  postul  ca  un  mijloc 
de  înfrânare  şi  reţinere  dela  orice  fel  de  îmbuibare.  Se  înfrânau  în  toate, 
ca  să  se  poală  pregăti  cu  demnitate  pentru  luptele  ior  naţionale.  Ştiau, 
că  prin  cumpăt  şi  înfrânare  îşi  pregătesc  sufletul  şi  trupul  ca  să  iese  bi¬ 
ruitori  din  luptă,  iar  biruitorul  era  lăudat  şi  admirat  de  tot  neamul  său, 
de  tot  poporul  său. 

Lăsând,  iubiţilor,  la  o  parte  adevărul  dovedit  prin  oamenii  de  ştiinţă, 
prin  medicii  cei  mai  renumiţi,  că  postul  e  foarte  folositor,  ba  e  un  mijloc 
deosebit  de  puternic  de  a  ne  păstra  sănătatea,  şi  a  ne  feri  de  o  mulţime 
de  boale  trupeşti,  sa  vedem,  că  dacă  la  atâtea  popoare  aflăm  postul  in¬ 
trodus  şi  ţinut  ca  un  mijloc  ales  şi  perfect  pentru  a  se  desăvârşi  omul 
tot  mai  mult,  oare  noi  să  nu  ţinem  postul?  Dacă  în  trecut,  postul  s’a 
socotit  ca  un  mijloc  puternic  pentru  curăţirea  externă  şi  internă,  oare  noi 
să  nu-1  folosim  spre  acelaş  scop?  Ba  da!  In  biserica  creştină  postul  e 

obligător,  e  introdus  prin  exemplu]  şî  legea  Mântuitorului  nostru,  e  po¬ 
runcit  prin  legile  bisericeşti.  Biserica  creştină,  pe  baza  învăţăturilor  sfin¬ 
ţilor  părinţi  socoteşte  postul  de  un  mijloc  foarte  bun  spre  a  ne  ridica  cu 
mintea  şi  inima  la  sfere  mai  înalte;  a  ne  ridica  peste  lucrurile  mici  din 
lumea  asta,  a  ne  ridica  din  noianul  patimilor  şi  nemerniciilor  lumeşti, 
spre  a  ne  apropia  «cu  Duhul  de  Dumnezeu». 

I. 

Formele  curăţirei  externe  şi  interne  dela  jertfele  T.  V.  au  trecut  şi 
la  jertfele,  adecă  mai  bine  zis,  la  jertfa  cea  fără  de  sânge  a  T.  N.  Insuş 
Mântuitorul  nostru  lisus  Christos,  înainte  de  a-şi  începe  activitatea  sa  mân¬ 
tuitoare,  a  postit  40  de  zile  şi  40  de  nopţi,  a  învins  ispita  Satanei,  apoi  a 
început  a  propovedu")  cuvântul  vieţii  şi  fericirei  vecinice.  Dela  învăţăceii 
săi  şi  dela  ceice  credeau  în  dânsul  a  cerut  post,  dar  post  adevărat,  îm¬ 
preunat  cu  rugăciune  şi  vieaţă  creştinească,  împreunat  cu  faptele  dreptăţii 
şi  cu  faptele  milostivirei ;  n’a  cerut  deci  numai  înfrânare  dela  mâncări  şi 
beuturi.  Când  poporul,  carele  vecinie  îl  încunjura,  a  adus  la  dânsul  pe 
un  bolnav  stăpânit  de  Duh  necurat,  şi  dânsul  l-a  vindecat  de  tot  răul, 
dupăce  învăţăceii  săi  nu  au  putut  să-l  vindece,  la  întrebarea  învăţăceilor 
că  de  ce  dânşii  nu  l-au  putut  vindeca,  Mântuitorul  zice:  Pentru  necredinţa 
voastră,  iar  arătând  cătră  bolnav  zice :  «Acest  neam  rău,  —  boala  grea  cauzată 
de  Duhul  necurat  —  nu  iasă,  fără  numai  cu  post  şi  rugăciune».  (Matei 
17,  20,  21).  Tot  aşa  se  cere,  şi  în  Sf.  Scriptură,  post  şi  rugăciune,  dela 
aceia,  cari  voiesc  să  fie  părtaşi  de  rodul  cel  bun  al  jertfelor  aduse  la  altar. 
Se  cere  rugăciune  şi  jertfă  săvârşită  cu  « Duhul  şi  cu  adevărul »,  izvorîtă 
din  suflet  curat,  din  inimă  smerită  şi  blândă,  dupăcum  zice  Domnul  prin 
prorocul  (loil  2,  12  urm.).  «Intoarceţi-vă  cătră  mine  din  toată  inima  voastră 
în  post,  în  plângere  şi  în  jale.  Rupeţi-vă  inima  voastră  şi  nu  vestmintele 
voastre,  şi  întoarceţi-vă  cătră  D-zeul  vostru,  că  milostiv  şi  îndurător  este, 
târziu  la  mănie  şi  plin  de  îndurare»,  lată  iubiţilor  cum  aflăm  expusă  cu¬ 
răţirea  externă  şi  internă  în  cuvintele  Scripturii.  Să  ne  gândim  deci  la 
cuvintele  post  şi  rugăciune  şi  la  cuvinte:  rupeţi  inimile  voastre  şl  nu  hainele 
voastre;  să  vedem  de  ce  s’a  instituit  postul  în  biserica  noastră,  împreunat 
fiind  cu  rugăciune,  şi  să  cercetăm  oare  mai  are  valoare  şi  pentru  noi, 
oamenii  înaintaţi  ai  vremurilor  de  acum? 

Noi  avem  să  postim  Mercurea  şi  Vinerea,  pentrucă  Mercuri  au  făcut 
jidovii  sfat  să  omoare  pe  Mântuitorul,  iar  Vineri  l-au  răstignit.  Mai  sunt 
anumite  zile  de  post,  ca  zile  de  curăţire  şi  pregătire,  sau  ca  zile  de  amin¬ 
tire  tristă.  Înaintea  sărbătorilor  mari  avem  posturi  îndelungate  chiar  şi  de 
câteva  săptămâni.  Pe  mulţi  din  creştinii  de  acum  ii  vom  auzi  zicând: 
Azi  postul  nu  mai  are  valoare,  nu  mai  are  înţeles,  şi  la  ce  e  bun  atâta  post  ? 
Acestora  şi  noi  le  putem  răspunde:  Drept  aii  Decât  un  post  aşa  cum  îl 
ţii  tu,  rnai  bine  nici  unul,  căci  post  de  acesta  nu-ţi  ajută,  ci  dimpotrivă 
strică  credinţa  ta  şi  a  altora. 

Pentru  noi  iubiţilor,  postul  adevărat,  dacă  numai  vom  judeca  bine, 
şi  vom  cumpăni  cu  chibzuială,  vom  vedea,  că  e  necesar,  ba  încă  foarte 
necesar,  şi  de  cea  mai  mare  însemnătate.  Prin  post  ar  trebui  să  ne  aducem 
aminte,  că  nu  pentru  vrednicia  noastră  ne-a  mântuit  Domnul  din  păcat, 
ci  din  iubirea  sa  nemărginită  faţă  de  neamul  omenesc.  Postind  să  ne 
aducem  aminte,  ca  numai  prin  o  vieaţă  deamnă  şi  aleasă  ne  facem  vrednici 
de  mântuire,  câştigându-ne  mângâiere  şi  îndestulire  sufletească  aici  pe 
pământ,  şi  fericire  dincolo  de  moimânt. 

Dacă  noi,  iubiţilor  creştini,  pentru  a  putea  serba  în  mod  plăcut  şi 
frumos  o  sărbătoare  familiară  sau  o  zi  de  bucurie  sau  amintire  familiară, 
ne  pregătim  cu  diferite  lucruri,  spăiându-ne  şi  îmbrăcându-ne  în  haine  alese, 
ea  serbarea  din  acest  cerc  restrâns  să  fie  deamnă;  apoi  nu  se  cade  să  ne  pre¬ 
gătim  tot  astfel  pentru  a  putea  serba  cu  demnitate  acele  zile  de  amintire,  cari 
au  valoare  neperitoare  pentru  întreg  neamul  omenesc.  Nu  se  cuvine  oare,  ca 
aceste  zile  să  fie  sărbătorite  de  noi  în  mod  deosebit  de  festiv?  Să  nu  avem 
purtare  aleasă  şi  curăţenie  desăvârşită,  când  amintim  întâmplări  şi  momente 
din  istoria  neamului  şi  a  bisericei  noastre,  din  istoria  neamului  omenesc?  Ba 
da!  fată  deci,  de  ce  postim  noi  Ia  anumite  zile,  iată  de  ce  postim  înaintea 
sărbătorilor  mari.  Aceste  posturi  însă  să  fie  împreunate  cu  rugăciuni  pur¬ 
cese  de  inimă  şi  suflet  curat  şi  cu  faptele  dreptăţii,  căci  numai  atunci  pot 
fi  primite  posturile  noastre,  dupăcum  spune  înţeleptul  Sotomon:  Ruga 
celor  drepţi  este  plăcerea  Domnului,  jertfa  celor  nelegiuiţi  este  uriciunea 
lui  lehova.  Departe  e  D-zeu  de  cei  nelegiuiţi,  dar  ascultă  ruga  celor 
drepţi  (Proverbe  15). 

Postul  nu  poate  să  fie  numai  înfrânare  dela  mâncări  şi  beuturi,  cum 
zic  unii;  nu  poate  fi  numai  reţinere  dela  îmbuibări,  împreunată  cu  rugă¬ 
ciuni  multe  şi  lungi!  Nici  cei  vechi  nu  posteau  aşa.  Scriptura  ne  spune, 
că  cei  vechi  postind  îşi  presărau  cenuşă  pe  cap,  se  îmbrăcau  în  sac  şi 
şedeau  pe  pământ.  Dacă  postul  ar  fi  numai  o  înfrânare,  apoi  la  ce  au 
fost  de  lipsă  şi  aceste  semne  externe?  Pentru  aceea  au  fost  necesare  sem¬ 
nele  acestea,  ca  să  se  dovedească,  că  postul  nu  e  numai  o  formalitate 
simplă,  ci  are  şi  valoare  internă,  trebuind  să  fie  împreunat  cu  meditare 
serioasă  şi  adâncă,  cu  înfrânare  dela  toate  patimile  şi  plăcerile  rele.  Noi 
prin  întreagă  vieaţa  noastră  avem  să  dovedim  că  postim,  mărturisind  prin 
vieaţa  noastră,  că  suntem  creştini  adevăraţi  dupăcum  zice  apostolul:  «In 
toate  arătându-ne  slujitori  a  lui  D-zeu...  în  posturi ,  prin  curăţenie,  prin 
cunoştinţă,  prin  îndelungă  răbdare,  prin  bunătate,  prin  spirit  sfânt,  prin 
iubire  nefăţărită,  prin  cuvântul  adevărului*.  (2  Corint.  64  sg). 

Acum  cine  din  noi  iubiţilor  are  îndrăzneala  să  zică:  eu  aşa  postesc, 
eu  aşa  fac,  şi  eu  aşa  trăiesc  cum  cere  apostolul?  Din  parte-mi  aşa  cred, 
că  foarte  puţini  sunt  aceia  cari  vor  îndrăzni  să  răspundă  şi  numai  în  parte, 
de  nu  cumva  cu  toţii  vom  tăcea,  neîndrăznind  să  mărturisim  vieaţa  noastră ! 
Şi  oare  de  ce  nu  se  află  aşa  creştini  buni  şi  adevăraţi  între  noi?  Oare 
suntem  noi  în  aşa  o  stare  acum,  ca  să  avem  tihneală  desăvârşită  şi  îndestulire 

deplină  aşa  cum  suntem  ?  Oare  starea  noastră  e  aşa  de  bună,  şi  noi  aşa 
de  desăvârşiţi,  încât  nu  mai  avem  lipsă  de  îndreptare,  nu  mai  avem  lipsă 
de  nici  un  mijloc  curăţitor?  Dacă  e  aşa,  pentruce  atunci  noi  vedem  o 
sbuciumare  nesfârşită  în  tot  locul  unde  priveşte  ochiul  nostru  ?  Pentruce 
însuş  sufletul  nostru  să  sbuciumă  conţinu?  In  toată  fapta  noastră,  în  tot 
scrisul  nostru,  ba  la  tot  pasul  ce-1  facem  în  lume,  simţim  sbuciumul  şi 
neliniştea  sufletului  nostru!  Sbuciumul  şi  lupta  aceasta  vin  de  acolo, 
pentrucă  noi  oamenii  avem  fel  de  fel  de  gânduri  lumeşti,  fel  de  fel  de 
ocupaţiuni  vremelnice,  pe  cari  le  credem  nemărginit  de  grele  şi  însemnate, 
numai  cu  ele  ne  ocupăm,  dar  la  îndreptarea  noastră  sufletească  nu  ne 
cugetăm.  Pentru  toate  avem  timp,  numai  pentru  sufletul  nostru,  pentru 
vieaţa  noastră  sufletească  nu,  toată  cultura  externă  voim  să  ne-o  câştigăm, 
numai  cultura  inimei  nu. 

Ni-e  prea  greu  să  ne  impunem  o  vieaţă  deamnă  de  numele  «creştini», 
ni-e  prea  greu  să  ne  luptăm  înpotriva  patimilor  şi  scăderilor  noastre 
proprii.  Nu  voim  să  biruim  patimile  eului  nostru.  Toţi  oamenii  poartă 
lupta  cu  valurile  hunei,  dar  aproape  toţi  oamenii  se  feresc  a  se  lupta  cu 
eul  lor  propriu,  ca  curăţindu-se  pe  sine  sufleteşte,  să-şi  poarte  pasul  numai 
pe  cărările  dreptăţii,  a  cinstei  şi  a  demnităţii.  Fiecare  îşi  cugetă  în  sine,  ba 
pe  foarte  mulţi  îi  auzim  zilnic  grăind:  De  ce  să  nu  mă  petrec  azi,  mâne 
nu  ştiu  ce  va  fi;  azi  pot  să  mă  distrag  şi  să  mă  desfătez,  la  mâne  ce  să 
mai  gândesc.  La  îndreptarea  lor,  Doamne,  puţini  se  gândesc.  Au  pornit-o 
pe  o  cale,  merg  fără  a  cugeta,  orbeşte  înainte.  Nu  se  cugetă  la  faptele 
lor  de  fel,  pe  când  cu  toţii  ştim,  că  primul  pas  spre  bine  e  meditarea  şi 
cugetarea  asupra  valorii  faptelor  noastre.  Judecându-ne  pe  noi  înşine 
facem  primul  pas  spre  calea  bună,  şi  înaintând  ajungem  la  învingerea  de¬ 
plină  a  patimilor  şi  scăderilor  proprii.  Vremea  postului  e  cea  mai  bună 
pentru  a  ne  trage  seamă  cu  noi  înşine.  Cugetarea  serioasă  asupra  faptelor  dă 
omului  putere  a  se  înfrâna  pe  sine  până  întru  atâta,  încât  vieaţa  sufletească  în- 
tărindu-se,  ajunge  să  învingă,  să  prepondereze,  să  biruie  şi  să  omoare  fapteie 
şi  poftele  neiertate  ale  trupului.  Progresul  şi  înaintarea  în  bine  va  fi  tot 
mai  mare,  şi  omul  se  va  face  vrednic  de  cinstea  oamenilor  şi  de  darurile 
Domnului,  va  avea  cinste  statornică  şi  daruri  vecinice. 

Fiecare  din  noi,  iubiţilor,  dacă  voieşte  să  fie  creştin  adevărat,  trebue 
să  iupte  împotriva  patimilor  sale.  Aceasta  cum  o  vom  face  ?  Prin  post  1 
Postul  ne  învaţă  cum  să  ne  înfrânăm,  dela  început  să  ne  oprim  dela  orice 
rău  şi  nedreptate ;  să  ne  denegăm  nouă  înşine  tot  aceea  spre  ce  înclină 
natura  noastră  rea,  împotriva  legilor  d-zeeşti  şi  omeneşti,  impuse  nouă 
spre  ascultare.  Să  desvoltăm  muncă  cinstită  şi  conştienţioasă,  dovedind 
iubire  pentru  chemarea  carea  ne-atn  ales-o,  împlinind  slujba  noastră  cu 
cinste,  curăţenie  şi  demnitate.  Să  trăim  o  vieaţă  duhovnicească  însuşin- 
du-ne  roadele  Duhului,  cari  sunt:  «dragostea,  bucuria,  pacea,  îndelungă 
răbdarea,  bunătatea,  facerea  de  bine,  credinţa,  blândeţa  şi  înfrânarea  pof¬ 
telor».  (Gal.  5,  22.)  Aceste  ne  aduc  liniştea  sufletească  aici  pe  pământ  şi 

fericirea  vecinică  în  vieaţa  de  dincolo,  eie  ne  dau  putere  a  trăi  o  vieaţă 
duhovnicească. 

11. 

Vorbim  aici  de  vieaţă  duhovnicească.  Iubiţilor  creştini!  Aceasta  e 
adevărata  vieaţă  creştinească  deamnă,  dar  ea  e  aşa  departe  de  noi,  şi  noi 
suntem  aproape  cu  totul  lipsiţi  de  dânsa!  Vieaţa  duhovnicească  ne  învaţă 
calea  dreptăţii  dumnezeieşti,  şi  a  fericirii  vremelnice  şi  vecinice.  O  astfel 
de  vieaţă  cere  chiar  şi  sufletul  nostru!  Să  ne  cugetăm  numai  la  noi  în¬ 
şine  şi  va  trebui  să  mărturisim,  «că  sufletul  nostru  nu  se  îndestuleşte  în 
mijlocul  aparenţelor  plăcute  ale  lumii,  nu  se  îndestuleşte  cu  icoanele  zim- 
bitoare  ale  amăgirii,  ci  Iui  îi  trebue,  el  caută  şi  se  luptă  după  ceva  mai 
înait,  ceva  mai  vecinie,  ceva  ce  nu  poate  găsi  între  oameni,  şi  nu  poate 
primi  dela  oameni.  Se  luptă  spre  desăvârşire ».  1  De  această  desăvârşire 
ne  putem  apropia  dacă  voim,  căci  avem  minte  şi  pricepere  spre  a  afla 
calea  şi  mijloacele  adevărate.  Să  începem  postind,  adecă  -  curăţindu-ne, 
examenându-ne  şi  îndreptându-ne  pe  noi  înşine,  în  cele  trupeşti  şi  sufle¬ 
teşti.  Ceeace  vedem  că  e  greşit  şi  nu  ne  convine  la  alţii,  să  vedem  de 
nu  se  află  şi  în  noi,  şi  de  este  să  depărtăm  dintru  început  dela  noi  te¬ 
renul,  căutând  pururea  şi  pretutindenea  a  deveni  din  ce  în  ce  tot  mai  buni 
şi  mai  aleşi,  ca  să  putem  deveni  fii  ai  Iui  D-zeu.  Aceasta  o  putem  face 
încet  şi  sigur,  pas  de  pas  înaintând,  şi  însuşindu-ne  tot  lucrul  bun  şi  nobil, 
dupăcum  ne  spune  apostolul:  Invăţându-ne,  ca  lăsându-ne  de  nepietate  şi 
de  faptele  cele  lumeşti,  să  trăim  deştepţi  cu  dreptate  şi  cu  pietate  în  lumea 
de  acum.  (Tit.  2,  12).  lată  iubiţilor  cum  avem  să  înţelegem  postul! 

Să  postim,  adecă  să  vieţuim  aşa,  ca  tot  ce  e  vrednic  de  dojană  şi 
de  condamnare  să  depărtăm  dela  noi,  şi  să  nu  plinim  nici  chiar  ceeace 
are  şi  numai  umbra  păcatului  în  sine  sau  asupra  sa.  Cum  privim  noi  pe 
alţii  şi  îi  judecăm,  tocmai  aşa  se  uită  şi  dânşii  la  noi,  deci  să  ne  amintim 
cuvintete  apostolului:  «In  toate  dându-vă  pe  voi  exemplu  de  fapte  bune, 
arătând  în  învăţătură  nestricare,  seriozitate,  sinceritate,  cuvânt  sănătos  şi 
neprihănit,  ca  adversarul  să  se  ruşineze,  neavând  nimic  a  vorbi  rău  de 
voi».  (Tit.  2,  7—8). 

Noi  iubiţilor  toţi  suntem  fraţi  în  Domnul,  deci  să  nu  ne  lăsăm  stă¬ 
pâniţi  de  ură,  de  pismă,  invidie  şi  dorul  răsbunării.  Ce  valorează  postul 
având  în  noi  însuşirile  aceste  rele.  Bunaînţelegerea  să  ne  stăpânească 
mai  ales  pe  noi  românii,  cari  avem  destule  greutăţi  în  traiul  nostru.  Cu 
durere  trebue  să  mărturisim,  că  păcatul  urei,  a  pismei  şi  a  invidiei  stăpâ¬ 
neşte  azi  lumea  întreagă.  Mai  deprimător  este,  că  în  lumea  aceasta,  răii 
zilelor  trecătoare  calcă  în  picioare  legile  şi  rânduielile  dumnezeieşti  şHome- 
neşti  date  spre  binele  oamenilor,  iar  ceeace  se  ţine  de  datorinţele  lor  nu 
plinesc.  Să  fim  deci  noi  iubiţilor  creştini  plini  de  pietate  şi  de  credinţă 
adevărată,  râvnitori  în  tot  lucrul  bun  şi  cinstit,  înfrânaţi  ia  pofte  şi  puter- 

nici  în  virtute;  să  progresăm  şi  înaintăm  în  disciplină  şi  bună  rânduială. 
Propusul  nostru  vecinie  să  fie  bun,  lucrarea  noastră  dreaptă,  hotărîrea  noa¬ 
stră  să  ţintească  numai  spre  ce  e  sfânt  şi  nobil,  ferindu-ne  de  tot  ce  ne 
strică  nouă  şi  deaproapelui  nostru.  Să  luăm  pildă  dela  strămoşii  noştri, 
cari  ne-au  lăsat  moştenire  scumpă  legea  sfântă!  Oare  şi  dânşii  au  fost 
ca  şi  noi?  De  ce  atunci,  în  ochii  moşnegilor  gârboviţi  de  greutatea  zi¬ 
lelor  lucesc  Iacrămi,  când  vorbesc  de  vechea  cinste  românească.  De  aceea 
iubiţilor,  pentrucă  dânşii  au  încărunţit  în  cinste  şi  vrednicie,  iar  urmaşii 
lor,  au  luat  prea  mult  din  cele  rele  şi  din  necredinţa  străinilor.  De  aceea 
îi  auzim  pe  dânşii  suspinând  şi  zicând:  Unde  este  românul  iubitor  de  lege 
şi  credinţă,  unde  e  românul  postitor  şi  iubitor  de  cinstea  veche  creşti¬ 
nească. 

Precum  fiecare  popor,  aşa  şi  poporul  nostru,  are  chemarea  şi  dafo- 
rinţa  de  a  se  ridica  la  aceeaş  stare  culturală  unde  sunt  celelalte  popoare 
mai  culte.  Asta  e  totodată  o  trebuinţă  inherentă  vieţii  unui  popor.  Să 
cunoaştem  şi  noi  pe  deplin  această  trebuinţă  şi  datorinţă  a  noastră,  căci 
până  a  nu  o  cunoaşte  vom  fi  şi  noi  ca  alţii,  vom  purta  mai  departe  lupta 
între  singuratici,  pentru  interese  de  clase  şi  straturi  sociale,  şi  nu  vom 
înainta.  In  loc  de  a  lupta  pentru  un  ideal  înalt,  a!  progresului  şi  al  cul¬ 
turii,  noi  luptăm  pentru  a  câştiga  ocazional  putere  trecătoare  pentru  scurt 
timp.  Să  ne  scuturăm  de  acest  jug  greu,  care  împedecă  desvoltarea  ori¬ 
cărui  popor.  Intorcându-ne  cu  gândul  şi  cu  mintea  în  sufletul  nostru,  să 
plinim  fiecare  conştienţios  şi  cu  vrednicie  chemarea  noastră.  Putem  fi  li¬ 
niştiţi,  că  fiecare  din  noi  are  destul  motiv  să  roşască  pentru  păcatele  sale, 
dacă  ş’ar  lua  ca  oglindă  a  faptelor  sale  vieaţa  Domnului  nostru  Iisus  Chri- 
stos.  Din  vieaţa  lui  luând  pildă,  putem  afla  şi  noi  acea  tărie  sufleteasca, 
ca  să  trăim  o  vieaţă  demnă  creştinească.  De  vom  lăsa  să  pătrundă  în 
inimile  noastre  razele  luminei  eterne  a  celui  răstignit  pe  cruce,  vom  afla 
şi  vom  cunoaşte  în  destul  adevărul,  credinţa  şi  dreptatea  ca  să  le  urmăm 
şi  le  învăţăm  spre  binele  şi  fericirea  noastră  a  tuturora. 

Hi. 

Binele  şi  fericirea  noastră  deja  aici  pe  pământ  le  putem  ajunge,  dacă 
ne  mai  nobilităm  sentimentele  noastre  prin  faptele  dreptăţii,  ale  îndurării 
şi  milosteniei,  făcând  fapte  bune  şi  milostenie  din  inimă  şi  suflet  curat, 
fără  orice  gând  rezervat.  Faptele  milosteniei  sunt  bine  primite  înaintea  lui 
Dumnezeu  şi  a  oamenilor,  şi  se  cer  dela  orice  creştin  adevărat.  Tovie 
zice:  Din  celece  ai  tu  fă  milostenie,  şi  să  nu  pismuiascâ  ochiul  tău  când 
faci  milostenie...  căci  bun  dar  este  milostenia  tuturor  celorce  o  fac  pe  ea, 
înaintea  celui  preaînatt.  (Tovie  4,  7  19). 

Noi  nu  avem  să  căutăm  totdeauna  ce  fac  alţii,  ci  să  căutăm  numai 
de  noi  înşine,  trăind  după  poruncile  Domnului,  având  sentiment  şi  inimă 
nobilă,  săvârşind  fapte  de  binefacere,  dupăcum  zice  scriptura :  «Nu  opri 
binefacerea  celuiace  se  cuvine,  de  stă  în  puterea  mânilor  tale  de  a  o  face». 

Prin  aceste  să  ne  dovedim  de  postitori  adevăraţi,  căutând  a  fi  desăvârşiţi, 
«a  face  bine  să  nu  ne  lenevim,  că  la  vremea  sa  vom  secera  neostenind». 
(Gal.  6). 

Să  plinim  faptele  dreptăţii!  Cine  iubeşte  numai  acele  legi,  cari  întă¬ 
resc  legăturile  şi  întăriturile  ordinei  adevărate,  acela  nicicând  nu  va  simţi 
pe  inima  sa  apăsând  greutăţile  unei  conştiinţi  tulburate,  ci  va  trăi  în  pace 
şi  va  înainta.  Fiecare  din  noi  e  îndatorat  a  face  astfel,  căutând  să  se 
cunoască  pe  sine  în  toată  vrednicia  şi  demnitatea  sa,  fără  a  deveni  în¬ 
crezut  sau  îngâmfat,  ori  umilit  şi  linguşitor. 

Când  omul  ajunge  a  se  cunoaşte  pe  sine,  atunci  abia  începe  a  iubi 
într’adevăr  pe  Dumnezeu,  şi  începe  a  fi  îndestulat  cu  lumea  aceasta.  De 
nimic  pământesc  nu  se  va  lega  prea  tare  şi  cu  patimă,  şi  nici  o  lovitură 
a  sorţii,  fie  cât  de  grea,  nu-1  va  putea  înfrânge  sau  deprima,  nici  nu-1  va 
duce  la  desnădejde.  «Mânile  lui  vor  lucra  faptele  bune,  picioarele  lui  vor 
umbla  pe  cărările  dreptăţii,  şi  gura  Iui  va  grăi  adevărul  Domnului.  Plin 
de  credinţă  adevărată,  se  va  încrede  în  Dumnezeu,  punându-şi  nădejdea 
în  Domnul  cei  atot  bun,  pentru  care  nimica  nu  moare,  nimic  nu  piere, 
căruia  toate  îi  trăesc  şi  toate  sunt  gata  a  sluji  la  un  semn  al  lui. 

Omul  e  şi  dator  să  asculte  şi  să  plinească  legile  şi  poruncile  Dom¬ 
nului;  dacă  le  plineşte  poate  nădăjdui  răsplată,  şi  va  fi  socotit  ca  drept 
înaintea  lui  D-zeu,  care  nu  părăseşte  pe  cei  drepţi,  dupăcum  zice  Psal- 
mistul:  Mai  tinăr  am  fost  şi  am  îmbătrânit  şi  n’am  văzut  pe  dreptul  pă¬ 
răsit,  nici  sămânţa  lui  cerşind  pâne,  iar  în  proverbe  scrie  :  Celce-şi  întoarce 
urechea  sa,  ca  să  nu  audă  legea,  chiar  şi  rugăciunea  iui  uriciune  este 
(Prov.  28  g.) 

Toată  clipa  folosindu-o  spre  îndreptarea  noastră,  atunci  postim  în 
adevăr.  Să  nu  uităm,  că  oricare  clipă  perdutâ  cu  lucruri  zadarnice,  nu  se 
mai  întoarce,  şi  că  fără  zel,  fără  diligenţă  şi  abnegaţiune  nu  putem  ajunge 
la  nici  o  virtute.  Când  înceată  zelul  adevărat,  începe  decăderea  şi  omul 
pierde  bucuria  adevărată  şi  bunăstarea  sa.  Celce  lucrează  cu  zel  conţinu 
în  dreptate  şi  facere  de  bine,  află  mare  şi  multă  linişte  sufletească.  Unui 
astfel  de  om  orice  muncă  îi  va  fi  uşoară,  căci  graţia  dumnezeiască  şi 
iubirea  virtuţii  îi  uşurează  orice  sarcină;  iar  noi  totodată  ştim,  că  omul 
conştienţios  şi  diligent  numai  spre  bine  e  aplicat. 

larăş  trebue  să  mărturisim,  iubiţilor  creştini,  că  astfel  de  oameni  azi 
sunt  rari.  Vieaţa  adevărată  creştinească  azi  e  mai  rară;  unde  şi  există 
unirea,  acolo  nu  trăeşte,  nu  înfloreşte,  ci  mai  mult  samănă  cu  o  licărire 
slabă  a  unei  lumini  ce  se  stânge.  Şi  oare  de  unde  vine  aceasta?  De 
acolo,  iubiţilor,  că  oamenii  nu  voiesc  să-şi  pună  frâu  plăcerilor  şi  desfătă¬ 
rilor  lor,  căci  a  face  opoziţie  patimilor  şi  plăcerilor  proprii  e  o  muncă 
grea,  am  putea  zice  că  e  mai  obositoare  ca  orice  muncă  trupească.  Ca 
şi  creştini  adevăraţi  trebue  să  ne  ferim  noi  de  ispită,  ferind  şi  pe  alţii, 
ştiind,  că  cine  nu  încurajază  scăderi  mici,  ajunge  la  păcate  mari ;  cine  nu 
înfrânge  plăceri  şi  patimi  mici  trecătoare,  va  deplânge  urmările  grele  ale 
păcatelor  mari. 

In  zilele  noastre  pare  că  s’au  deslănţuit  toate  patimile  rele  ca  să  stă¬ 
pânească  pe  oameni,  pare  că  s’a  plinit  zisa  psalmistului :  «toţi  s’au  abătut, 
împreună  netrebnici  s’au  făcut».  Cel  bun  şi  blând  e  hulit  şi  defăimat, 
numele  Domnului  hulit  şi  batjocorit,  dupăcum  zice  scriptura :  «Defaimele 
celorce  te  defaimă  au  căzut  peste  mine.  Şi  de  am  plâns  cu  post  umilind 
sufletul  meu,  chiar  şi  aceasta  îmi  fu  de  defaimă».  (Psalm  69,  11). 

Cugetându-ne  iubiţilor  mei,  la  toate  cele  amintite  până  acum,  să  în¬ 
dreptăm  unul  pe  altul  cu  duhul  blândeţei,  ca  să  postim  post  adevărat  şi 
bine  plăcut  lui  D-zeu.  Recunoscând  că  avem  diferite  scăderi  şi  păcate, 
dacă  cu  dreptul  suntem  dojeniţi  să  nu  ne  mâhnim,  ci  să  ne  îndreptăm, 
cu  nădejdea  în  Dumnezeu,  ştiind,  că  nu  este  om  carele  să  fie  viu  şi  să 
nu  greşască,  şi  că  dojana  dreaptă  e  medicină  amară,  dar  aduce  îndreptare 
sufletului.  Să  nu  ne  mândrim  cu  pietatea  externă,  ci  numai  cu  coloritul 
religios  extern  al  purtării  noastre,  nădăjduind  oarecum,  că  şi  Dumnezeu  ne 
va  judeca  ca  şi  lumea,  după  cele  externe  ale  noastre. 

Ducând  o  vieaţă  adevărată,  duhovnicească,  să  postim  cu  inimă  în¬ 
frântă  şi  smerită,  cu  suflet  curat.  Zilnic  să  ne  aducem  aminte  de  celce  a 
făcut  cerul  şi  pământul;  dimineaţa  cerând  ajutorul  şi  graţia  Iui  pentru  greul 
zilei,  iar  sara  dând  seamă  de  am  plinit  o  zi  în  muncă  vrednică  de  creştin 
român.  Numai  trăind  o  vieată,  după  chipul  sfinţilor  părinţi,  fără  de  patimi 
şi  păcate,  postim  într’adevăr  şi  numai  aşa  ne  va  răsplăti  preabunul  Dum¬ 
nezeu  cu  dreptate  în  ziua  de  apoi.  Amin.  Prof.  Crăciunescu. 


PREDICĂ  LA  NAŞTEREA  DOMNULUI. 


„fată  bucurie  mare  vestesc  vouă, 
care  va  fi  la  iot  poporul.  Că  astăzi  vi 
s’a  născut  Mântuitor,  care  este  Chri- 
stos  Domnul ,  în  cetatea  lui  David1'. 

Luca  c.  2  v.  10—12. 


Iubiţilor  credincioşi! 

La  răsărit  e  îndreptată  astăzi  privirea  creştinului;  la  răsărit  se  înalţă 
ochii  sufletului  nostru;  cătră  răsărit  oftează  inimile  noastre  în  această  mă¬ 
reaţă  şi  binecuvântată  ziuă,  pentrucă  de  acolo  ne-a  venit  vestea  despre 
sosirea  Mesiei,  a  naşterii  Mântuitorului  nostru  lisus  Christos.  Privirea 
noastră  cu  sete  caută  steaua  cea  miraculoasă,  carea  calea  a  îndreptat  ma¬ 
gilor  să  afle  pe  împăratul  iudeilor,  pe  pruncul  iisus. 

Nici  o  sărbătoare,  iubiţilor  credincioşi,  nu  e  aşteptată  cu  atâta  dor, 
ca  şi  aceasta  sfântă  zi ;  in  palatele  cele  mai  pompoase,  ca  şi  în  colibele 
cele  din  urmă  se  aprind  lumini,  se  încălzesc  inimile,  se  măresc  speran¬ 
ţele  în  legătură  cu  ziua  naşterii  Mântuitorului,  carea  mângâiere  aduce  bo¬ 
gatului  şi  săracului  deopotrivă. 

Voi  părinţi,  dulci  cuvinte  grăind,  mângâiaţi  inimile  copiilor  voştri  cu 
sosirea  naşterii  Domnului.  In  ajunul  acestei  zile  şi  voi  vă  siliţi  a  face  cât 

de  multă  bucurie  micilor  voştri  copilaşi;  fericiţi  sunteţi  voi,  şi  mai  fericiţi 
copiii  cu  obrajii  aprinşi  de  bucuria  pentru  sosirea  zilei  aşteptate  cu  atâta 
dor  şi  sete. 

Spuneţi,  iubiţilor  credincioşi,  ce  a  mişcat  inimile  voastre  în  această 
zi  aleasă?  Oare  nu  bunătatea  şi  îndurarea  nemărginită  a  Dumneze¬ 
ului  părinţilor  noştri,  care  mântuire  a  dat  neamului  omenesc  prin  tri¬ 
miterea  Fiiului  său  unul  născut,  a  dulcelui  lisus,  ca  să  ne  scoată  din  robia 
păcatului,  să  ne  împace  iarăş  pe  noi  cu  părintele  cel  atotputernic,  dela 
sânul  căruia  tot  mai  muit  ne-am  depărtat  prin  păcatele  noastre? 

Acesta  este  îndemnul  bucuriei  in  sinul  familiei,  acesta  este  îndemnul 
bucuriei  curate  a  familiei  celei  mari  a  creştinilor,  din  care  milioane  şi  mi¬ 
lioane  de  suflete  înalţă  imnuri  de  laudă,  în  aceasta  sfântă  zi,  pentru  ne¬ 
mărginita  bunătate  şi  îndurare  ce  s’a  revărsat  asupra  noastră.  O,  ce  mijloc 
de  mântuire  pentru  omul  care  sclav  s’a  făcut  păcatului  şi  căile  Domnului 
le-a  părăsit! 

Intr’adevăr,  mare  însemnătate  are  aceasta  zi.  Colindele  copiilor,  da¬ 
rurile  aduse,  apropierea  inimilor,  lacrimile  ochilor,  alinarea  durerilor, 
odihna  sufletească,  toate  ne  spun,  că  binecuvântată  este  aceasta  ziuă,  carea 
ne-a  dat  pe  Mântuitorul  lumii,  pe  apostolul  cel  mai  credincios  al  iubirii, 
binecuvântată  este  ziua,  în  care  dulcele  lisus,  rescumpărătorul  omenimei 
s’a  arătat. 

Tocmai  pentrucă  este  atât  de  însemnată  ziua,  mă  simt  dator,  iubi¬ 
ţilor  credincioşi,  ca  în  cuvântarea  mea  de  astăzi  să  vă  arăt  timpul,  chipul 
cum  şi  cauza  pentruce  ni-s’a  arătat  Mântuitorul  Christos? 

* 

*  * 

Timpul  ni-1  spune  sfânta  evangelie :  «In  zilele  acelea  a  ieşit  poruncă 
dela  Cesarul  August,  să  se  înscrie  toată  lumea». 

Nu  mult  spun  aceste  cuvinte,  dar  cine  cunoaşte  istoria,  acela  va  şti 
însemnătatea  lor.  Legioanele  puternicului  Caesar  au  cucerit  lumea  jumă¬ 
tate  şi  sub  împăratul  Octavian,  numit  August,  îşi  ajunge  stăpânirea  ro¬ 
mană  starea  cea  mai  înfloritoare,  ţări  străine  şi  împăraţi  puternici  la  Roma 
merg,  ca  milă  să  cerşească.  Averea  lumii  acolo  se  adună,  iar  poporul,  îm¬ 
bătat  de  atâta  fericire,  perde  cumpătul  şi  petrece  în  cele  mai  mari  păcate. 
Filozofia,  ştiinţa,  e  în  contrazicere  cu  sine,  una  nu  recunoaşte  pe  Dum¬ 
nezeu,  alta  propovedueşte  învăţături  seci,  cari  n’au  putut  mulţămi  inimile. 
Şi  vieaţa,  virtuţile  şi  moravurile  cum  erau?  Oraşele  splendide  de  pompă, 
dar  întunecoase  de  păcate.  Inimi  mai  simţitoare  n’au  putut  suporta  atâta 
ticăloşie,  ci  se  retrăgeau  în  singurătate,  departe  de  societate  şi  departe 
de  păcate.  Stricată  şi  otrăvită  a  fost  lumea  de  păcate,  totul  orbeca  în  în¬ 
tunecimea  cea  mai  mare.  Starea  aceasta  se  asemăna  cu  o  secetă  mare, 
când  în  lipsa  apei  răcoritoare,  ramurile  verzi  ale  arborilor  şi  iarba  câm¬ 
pului  se  uscă,  izvoarele  seacă  şi  totul  aşteaptă  ploaia  răcoritoare,  ce 
vieaţă  nouă  aduce  plantelor  şi  alinare  naturei  întregi.  Oamenii  ştiau  şi 
ei,  că  trebue  să  vină  o  schimbare,  să  vină  o  alinare  a  sufletelor, 


numai  aceea  nu  ştiau  când  are  să  vină.  Timpul  s’a  împlinit  şi  acolo  la 
răsărit,  departe  în  ludea  s’a  arătat  alinarea,  cum  o  scrie  profetul:  «  ...  şi 
tu  Vifleeme,  în  pământul  Iudeii,  nici  de  cum  nu  eşti  mai  mic  între 
domnii  lui  Iuda,  că  din  tine  va  ieşi  conducător,  care  va  paşte  pe  poporul 
meu  Izrail Acolo  s’a  arătat  Împăratul,  carele  nu  mimai  poporului  Izrail, 
ci  tuturor  popoarelor  din  lume  li-a  fost  cel  mai  credincios  conducător. 
Acolo  s’a  arătat  Mântuitorul,  carele  prin  învăţăturile  sale  dumnezeeşti 
lume  nouă  a  creat,  şi  a  venit  atunci,  când  Ceriului  i-a  plăcut  şi  a  aflat 
de  bine,  iar  pământul  mai  tare  a  însătoşat  după  el.  A  venit  atunci/  când 
ranele  omenimei  erau  mai  mari,  a  venit  mângâierea  atunci,  când  cea  mai 
mare  desperare  cuprinsese  inimile  oamenilor. 

*  * 

Cum  a  venit  Mântuitorul  ?  Sfânta  evangelie  ni-o  descrie,  că  a  venit 
umilit  şi  smerit.  Pentru  împlinirea  poruncii  împărăteşti  s’a  dus  losif  din 
Galilea,  din  cetatea  Nazaret,  cu  Maria  logodnica  sa,  la  ludea,  în  cetatea 
lui  David,  care  se  chiamă  Vifleem.  Şi  ce  s’a  întâmplat  aici?  Nu  numai  ei, 
ci  lume  multă  s’a  adunat  aici  din  toate  părţile  acele,  ca  să  se  înscrie  şi 
au  cuprins  de  mai  nainte  toate  locurile,  încât  losif  şi  Maria  n’au  căpătat 
loc  în  oraş,  ci  siliţi  au  fost  a  se  retrage  într'un  grajd  la  marginea  oraşului. 
Măriei,  umbrită  de  Duhul  sfânt,  i-s’a  împlinit  vremea  şi  a  născut  pe  fiiul 
său  cel  întâi  născut  şi  l-a  culcat  în  iesle. 

Iată,  iubiţilor  credincioşi,  starea  umilitoare  în  care  se  naşte  Mântui* 
torul  lumii,  iată  greutăţile  ce  Ie  întimpină  în  clipele  cele  dintâi  ale  vieţii, 
ca  mai  târziu  gonit  să  fie  de  omenimea  ticăloasă,  de  împăraţi  tari;  răs¬ 
cumpărătorul  neamului  omenesc  n’are  leagăn  unde  să-şi  plece  capul,  ci 
culcat  este  in  ieslea  dobitoacelor.  Cu  clipele  cele  dintâi  se  încep  greu¬ 
tăţile  vieţii  lui. 

Nu  vă  întristaţi  însă,  iubiţilor  ascultători,  pentru  această  stare  umili¬ 
toare  în  care  vedeţi  pe  Mântuitorul.  Nu  judecaţi  după  începutul,  ci  cău¬ 
taţi  sfârşitul  lucrului.  Cu  cât  a  fost  începutul  mai  mic  şi  mai  simplu,  şi 
cu  cât  sfârşitul  mai  splendid,  cu  atât  mai  tare  poţi  admira  măreţia  lui. 
Să  privim  în  jurul  nostru.  Mică  a  fost  sămânţa  şi  cu  anii  mare  a  crescut  ar¬ 
borele;  abia  auzi  vântul  şi  nu  peste  mult  vifor  puternic  cutremură  pământul. 

Când  seara  îşi  întinde  vălul  peste  pământ,  lumini  mititele  răsar  pe 
boltitură  şi  —  iată  nu  peste  mult,  miliarde  de  stele  umplu  cerul  dela 
apus  până  la  răsărit,  iar  cu  razele  dimineţii  soarele  Ia  marginea  pămân¬ 
tului  se  iveşte,  şi  la  amiazi  el  răspândeşte  lumină  peste  întreg  pământul. 
In  iesle  s’a  născut  lisus,  dar  iată-!  înălţat  la  dreapta  Tatălui  ceresc,  părtaş 
de  mărirea  cea  mai  înaltă.  La  cel  dintâi  Crăciun  numai  păstorii  erau 
în  jurul  lui,  numai  ei  ..şi  magii  dela  răsărit  s’au  închinat  lui,  iar  în  sărbă¬ 
toarea  de  astăzi  milioane  şi  milioane  de  popoare  îşi  pleacă  genunchii 
înaintea  măririi  lui.  Starea  cea  umilitoare  deci  în  care  s’a  născut  Mân¬ 
tuitorul,  nici  decât  nu  micşorează,  din  contră  tot  mai  mult  trebue  să  întă¬ 
rească  credinţa  noastră  despre  venirea  Mesiei. 

Să  ne  mai  întrebăm,  iubiţilor  ascultători,  pentruce  a  venit  Mântuitorul  ? 
Şi  la  aceasta  ne  răspunde  sf.  evangelie:  « Mărire  întru  cei  de  sus  lui  Dum¬ 
nezeu,  pe  pământ  pace,  între  oameni  bunăvoire ».  Poate  fi  chemare  mai 
măreaţă  şi  mai  înaltă,  decât  dorinţa,  ca  să  ne  împreuneze  cu  Dumnezeu, 
pe  fiii  lumii  cu  Tatăl  ceresc,  pe  noi  înşi-ne  într’o  legătură  de  iubire,  plină 
de  amoarea  deaproapelui. 

«Să  iubeşti  pre  Domnul  Dumnezeul  tău,  din  toată  inima  ta,  din  tot 
sufletul  tău  şi  din  toată  voia  ta »,  aceasta  c  cea  dintâi  şi  mai  mare  po¬ 
runcă,  a  doua  asemenea  acesteia:  «să  iubeşti  pe  deaproapele  tău  ca  pe 
tine  însuţi».  Acesta  este  sâmburele  învăţăturilor  sale,  această  iubire  a  voit 
să  o  sădească  în  inimile  oamenilor,  ca  planta  dumnezeiască  a  credinţei 
rădăcini  să  prindă  şi  să  sfinţească  toată  credinţa  noastră.  Ca  prin  această 
credinţă,  prin  această  iubire  să  piară  toată  pisma  din  inimile  noastre,  şi 
locul  ei  să’i  cuprindă  iubirea  deaproapelui.  A  venit  in  lume  ca  să  omoare 
păcatul,  şi  în  locul  Iui  să  stăpânească  virtuţile  curate.  A  venit  să  ne  arate 
calea  perfecţiunii,  a  venit  să  înveţe  spre  desăvârşire  pe  fiecare,  a  venit  ca 
cu  legătura  iubirii  să  adune  într’o  familie  toată  omenimea  şi  aşa  să-i  pună 
temeiu  fericirii!  O,  sfinte  propovăduitorule  al  adevărurilor  celor  mai  sfinte, 
mai  mari  şi  mai  binecuvântate,  este  oare  cu  putinţă,  ca  să  nu  ne  închinăm 
Ţie  cu  umilinţă  în  această  sfântă  zi?! 

Plecaţi-vă  inimile,  iubiţilor  credincioşi,  că  cu  îngerul  iată  bucurie  mare 
vestesc  vouă,  care  va  fi  la  tot  poporul.  Că  astăzi  vi-s’a  născut  Mântuitor, 
care  este  Christos  Domnul  în  cetatea  lui  David.  Plecaţi-vă  inimile  şi  cu¬ 
getele  voastre  pentru  primirea  învăţăturilor  dumnezeieşti,  de  cari  călăuziţi  în 
vieaţă  şi  în  faptele  voastre,  nu  ve-ţi  cădea  în  cursele  păcatului. 

Căutaţi,  ca  în  această  sfântă  zi  şi  în  celece  vor  urma  vieaţa  voastră 
să  o  îndreptaţi  după  aceste  mari  porunci  aie  Mântuitorului,  nu  necinstiţi 
sărbătorile  şi  duminecile  cu  cuvinte  deşarte  şi  cu  certe  între  voi,  ci  mai 
vârtos  îndemnaţi-vă  toţi  la  iubire  frăţească,  pentru  dragostea  cătră  Chri- 
stosul  nostru. 

* 

*  * 

O,  dulce  lisuse,  împreună  cu  magii  dela  răsărit,  împreună  cu  păstorii 
plecăm  genunchii  noştri  înaintea  naşterii  Tale,  glasul  nostru  se  împreună 
cu  al  lor,  inimile  noastre  se  înalţă,  cugetele  noastre  la  Tine  sboară  şi  în 
cor  cu  îngerii  Te  lăudăm:  «Mărire  între  cei  de  sus  lui  Dumnezeu  şi  pe 
pământ  pace,  între  oameni  bunăvoire.  Amin.  Iancu  Ştefănuţ, 

preot. 


Minciuna.  Succesele  minciunii,  oricât  ar  fi  de  mari,  oricât  de  multe 
şi  ademenitoare,  sunt  amăgitoare:  O  singură  suflare  din  trimbiţa  adevă¬ 
rului,  poate  spulbera  succesele  minciunii  în  toate  direcţiunile  vânturilor; 
iar,  obrazul  minciunii  rămâne  acoperit  cu  vălul  străveziu,  ţăsut  din  firele 
roşii  ale  «ruşinei».  Duhovnicul. 

Părintele  Voniga  este,  în  şirul  preoţilor  noştri,  o  figură,  pe  care, 
fără  îndoială,  trebue  s'o  remarcăm.  La  aceasta  ne  îndreptăţeşte,  cel  puţin, 
zelul  şi  bunăvoinţa  ce  a  desvoltat-o  Sf.  8a  întru  promovarea  şi  îmbogă¬ 
ţirea  literaturii  noastre  bisericeşti.  După  cât  suntem  informaţi,  în  mai  puţin 
de  10  ani  de  activitate  pastorală,  acest  preot  a  desfăşurat  o  prodigioasă 
muncă  pe  terenul  literar ,  scriind  aproape  în  fiecare  an  o  broşură  de  cu¬ 
prins  teologic.  Nu  putem  apreţia  aici  valoarea  ştienţifică  a  tuturor  acestor 
opere,  în  parte ;  dacă  şi  ti’ar  putea  suporta  toate  o  critică  obiectivă  şi 
riguroasă,  ele  rămân  totuş  o  mărturie  neştearsă  despre  dragostea  şi 
zelul,  cu  care  un  preot  de  rând  caută  să  devină  folositor  bisericii  şi 
turmei  ce  i-s’a  încredinţat  spre  păstorire  şi  luminare.  Iar  la  preoţi  dorul 
de  muncă  şi  zelul  apostolesc  sunt,  de  sigur,  cele  dintâi  calităţi,  cari  îl  fac 
vrednic  de  chemarea,  ce*a  îmbrăcat. 

Sub  titlul  de  mai  sus,  părintele  Voniga  şi-a  cuprins  în  broşură  o 
seamă  din  cuvântările  ocazionale,  pe  cari  le-a  rostit  turmei  sale  cuvântătoare, 
Ia  diferite  prilejuri  din  vieaţa  noastră  bisericească.  Se  dau  cuvântări  la 
instalări,  la  botezuri,  cununii,  sfinţiri  şi  inaugurări,  la  înmormântări  pentru 
oameni  şi  femei  de  toate  vârstele,  şi  la  alte  ocaziuni,  pe  cari  un  preot 
harnic  şi  conştienţios  le  poate  exploata  pentru  zidirea  sufletească  a  cre¬ 
dincioşilor  săi.  Deşi  scurte  şi  nepretenţioase,  aceste  cuvântări  conţin  bune 
poveţe  şi  îndemnuri  pastorale,  cari  sunt  spuse  din  inimă  şi,  ajutate  de 
avântul  retoric,  care  nu  le  lipseşte,  sunt  potrivite  a  pătrunde  iarăş  la  inima 
ascultătorilor.  Şi  chiar  dacă  nu  ar  găsi  cineva  în  aceste  cuvântări  lucruri 
nouă,  şi  chiar  dacă  unele  pasagii  nu  ar  fi  destul  de  clare  şi  potrivite 
pentru  înţelegerea  poporului  necărturar,  ele  pot  sluji  totuş  oricărui  preot 
ca  prilej  pentru  primenirea  ideilor  proprii,  ca  izvor  de  orientare  şi  ca  în¬ 
demn  de  a  rosti  şi  dânsul  asemenea  cuvinte  de  învăţătură  Şi  conside¬ 
rând  mai  ales  puţina  osteneală,  ce  se  cheltueşte  la  noi  pe  terenul  omi 
letic,  cum  şi  starea  sărăcăcioasă  a  literaturii  noastre  retorice,  care  —  afară 
de  cuvântările  lui  Petru  Maior,  Samuil  Micul  şi  Zaharia  Boiu  —  abia  dacă 
mai  numără  vre-o  colecţie  de  valoare,  trebue  să  sulevăm  cu  recunoştinţă 
această  nouă  contribuţiune  a  autorului  la  sporirea  productelor  noastre  de 
predică  pastorală.  întrucât  însă  recunoştinţa  şi  apreţiarea  noastră,  cari  cu¬ 
noaştem  şi  cinstim  ostenelele  pe  câmpul  literelor,  va  fi  o  suficientă  reco¬ 
mandare  şi  mângâiere  pentru  păr.  Voniga,  nu  ştim.  Ca  o  notă  caracte¬ 
ristică  a  stărilor  din  biserica  noastră,  lăsăm  să  urmeze  însă  câteva  pasagii 
din  scrisoarea,  ce  ne-a  trimis  Sf.  Sa,  împreună  cu  broşura,  de  care  n  e 
ocupăm,  la  redacţie: 

—  «De  9  ani  lucrez  pentru  înmulţirea  literaturii  noastre  bisericeşti- 
româneşti.  Am  jertfit  timp,  ostenele  şi  o  avere  întreagă  de  bani  Dar  dela 
nici  unul  din  Arhierei  sau  superiori  n’am  primit  nici  măcar  un  cuvânt 
de  îmbărbătare  sau  recunoştinţă.  Dc  9  ani  tânjesc  într’un  sat  prost,  într’o 
parohie  de  clasa  111-a  şi  nu  mă  pot  emancipa,  pentrucă  nu  mă  sprijineşte 
nime.  Aşa  se  răsplăteşte  la  noi  munca  şi  atâta  seamă  se  ţine  la  noi  de 
faptul,  că.  faci  ceva,  că  trândăveşti». 

Nu  tragem  la  îndoială  adevărul  cuvintelor  păr.  Voniga.  Ţinem  totuş 
să-i  slugim  cu’n  sfat:  nu  în  recunoştinţa  mai  marilor,  ci  ’n  conştiinţa  da- 
torinţei  împlinite  şi  ’n  roadele  osteneleior  prestate  să  caute  adevărata  răs¬ 
plată  a  străduinţelor  sale.  Vorba  poetului : 

„Sfântă  muncă  e  aceea 
Ce  răsplata  ’n  ea-’şi  găseşte  !“ 

Oh.  Tulbure. 

'  0  ăatorinţă  cuminte  împlinită.  Din  prilejul  aşezării  petrei  come¬ 
morative  de  marmură  pe  casa  în  care  s’a  născut  bar.  Vasile  Ladislau 
Popp,  despărţământul  Cluj  al  «Asociaţiunii  pentru  cultura  şi  literatura  po¬ 
porului  român»  a  ţinut  în  luna  Octomvrie,  o  adunare  cercuaiă  extraordi¬ 
nară  în  Berind,  locul  naşterii  bar.  Popp.  Despărţământul  Clujului  nici  nu 
putea  alege  un  loc  şi  timp  mai  potrivit  pentru  a  aduce  prinosul  de  re¬ 
cunoştinţă  bărbatului  care  opt  ani  (1867 — 1875)  a  stat  în  fruntea  «Asocia- 
ţiunii».  Cu  ocaziunea  aceasta,  despărţământul  amintit  a  tipărit  o  cărticică 
—  Nr.  16  din  biblioteca  despărţământului  Cluj  —  în  care  ne  dă,  pe  scurt 
şi  pe  înţelesul  tuturor,  vieaţa  bar.  Popp.  Cărticica  a  fost  împărţită  gratis 
tuturor  cunoscătorilor  de  carte  din  comuna  Berind.  De  aici  ştim,  că  fiiul 
părintelui  Ananie  şi  al  Măriei  din  Berind,  a  crescut  în  frica  lui  D-zeu  Ia 
casa  părinţilor,  a  trecut  apoi,  alături  de  cei  mai  buni,  toate  şcolile  din 
Cluj,  pregătindu-se  pentru  cariera  judecătorească.  Iubirea  ce  a  pastrat-o 
poporului  şi  bisericii  din  sinul  cărei  a  ieşit  nu  l-a  lăsat  să  îmbrăţişeze  o 
carieră,  care.  după  a  lui  părere,  l-ar  stânjeni  întru  luminarea  neamului. 
Apucă  drumul  Blajului,  studiază  teologia  şi  isprăveşte  cu  laudă  pregătirile 
teologice  în  Viena.  De  aici  se  rentoarce  ca  profesor  la  Blaj.  Neînţelege¬ 
rile  ce  s'au  iscat  între  mitropolitul  Lemenyi  şi  un  grup  de  tineri  însufle¬ 
ţiţi,  cari  simţiau  şi  judecau  altfel  decât  arhiereul  strâmtorat  de  împrejurări 
grele,  l-a  făcut  să  părăsească  Blajui. 

Acum  întră  pe  cariera  judecătorească.  Dreptatea  de  care  s’a  condus, 
Bar.  Reichenstein  îl  recomandă  împăratului  cu  cuvintele:  «De  aş  avea 
eu.  Maiestate,  vre-o  pâră  chiar  cu  tată!  lui  Popp,  nu  m’aş  îndoi  de  a  în¬ 
credinţa  judecarea  ei  nepărtinitorului  său  fiiu»,  —  i-a  asigurat  înaintarea 
până  la  cea  mai  înaltă  diregâtorie  judecătorească.  In  1867  a  fost  denumit 
prezidentul  trebilor  ardelene  ta  curia  din  Budapesta.  La  1872  Maiestatea 
Sa  l-a  făcut  Baron. 

Şi  bar.  Popp  a  fost  toată  vieaţa  lui  un  adevărat  fiu  al  bisericii  sale. 
Când  la  1871,  congresul  autonom  al  bisericii  rom.-cat.  din  ţară,  s’a  atins 
şi  de  alcătuirile  bisericii  române  unite  cu  Roma,  bar.  Popp  a  fost  primul, 
care  a  sărit  întru  apărarea  bisericii  sale,  convocând  o  adunare  de  fruntaşi, 
la  Alba-Iulia  şi  ducând  în  persoană  un  memorand  la  Maiestatea  Sa,  în  care 
cere  dreptul  de  a  ţinea  un  congres  anume  pentru  înfiinţarea  autonomiei 
bisericii  unite  cu  Roma. 

A  povesti  toate  acestea  cu  ocaziunea  unei  aşezări  a  pietrii  comemo¬ 
rative,  numai  influinţă  bună  putea  avea  asupra  poporului  din  al  cărui  sin 
a  ieşit  un  bărbat  atât  de  vrednic.  Cărticica  tipărită  în  tipografia  «Carmen» 
din  Cluj,  cuprinde  şi  un  portret  al  lui  Popp.  Costă  40  fii.,  şl  se  vinde  în 
scopul  înfiinţării  şcoală  din  Berind ,  pe  care  autorităţile  civile  —  aflâtidu-o 
necorăspunzătoarc  —  au  fost  închis-o  cu  câteva  zile  înainte  de  a  se  ţinea 
serbarea  amintită.  Ceice  vor  procur  a-o,  sunt  rugaţi  a  mai  alătura  cât  de 
puţin  pentru  înălţarea  şcoală  din  satul  natal  al  ’celuice  propoveduia  prin 
graiu  şi  faptă,  că  « numai  lumina ,  numai  cultura  ne  poate  mântah.  T.  C. 

II.  REVISTE: 

Pastorul  ortodox  este  organul  societăţii  «Frăţia»  a  clerului  din  jud. 
Argeş,  redactat  de  un  comitet,  anul  VII,  Nrii  1 — 9.  Societatea  «Frăţia»  s’a 
grupat  la  îndemnul  şi  stăruinţa  vlădicei  Dr.  Gerasim  Timus,  patronul  ei, 
profesorul  bun  cărturar  de  odinioară,  episcopul  de  acum,  muncitor  şi  cu 
tragere  de  inimă  cătră  toţi  cei  lipsiţi  şi  nevoiaşi.  Societatea  a  împlinit  11 
ani  de  existenţă,  adunând  cu  îngrijire  banul  şi  darul  tuturor  pentru  a  ajuta 
pe  cei  năcăjiţi  şi  a  folosi  celor  lipsiţi.  Până  anul  trecut  a  susţinut  o  fa¬ 
brică  de  luminări  pentruca  să  se  izgonească  negoţul  necinstit  prin  contra¬ 
faceri,  susţine  o  şcoală  de  cântăreţi  cu  trei  clase,  cu  3  profesori  de  mu¬ 
zică  bisericească,  unul  de  muzică  vocală  şi  religie  şi  altul  de  limba  ro¬ 
mână,  drept  cetăţenesc  şi  istoria  rom.  Elevii  sunt  absolvenţi  ai  cursului 
primar  şi  după  pregătire  suficientă,  dintre  ei  se  recrutează  cântăreţii  bise¬ 
ricilor.  Societatea,  al  cărei  rost  se  rezumă  în  frăţie,  cultură,  ajutorare  şi 
îmbunătăţirea  oarecăror  direcţiuni  de  urmat,  tot  la  îndemnul  vlădicei  Timus 
scoate  de  7  ani  «Păstorul  ortodox»,  organ  răspânditor  de  lumină  în  di¬ 
recţiune  teologică.  In  1908  înaintează  cu  gândul  de  a  scoate  învăţăminte 
din  păţaniile  trecutului  şi  cu  voinţă  hotărîtă  de  a  înlătura  relele  ce  au 
ieşit  Ia  iveală  şi  de  a  continua  fără  şovăire  bunele  începuturi  făcute  în 
diferite  direcţiuni  a  vieţii  noastre  sociale . . .  «să  ne  îngrijim  îndeosebi  de 
instituţiile  acelea,  ce  îndrumează  cu  adevărat  un  popor  spre  bine  —  de 
Biserică  şi  Şcoală  —  instituţiunl  care,  de  ar  fi  fost,  şi  la  noi  împuterni 
cite  mai  mult,  ne-ar  fi  scutit  de  relele  şi  vijelia  zilelor  din  urmă».  Din 
cuprinsul  variat  şi  destul  de  bogat  al  anului  acestuia  asupra  căruia  voiu 
mai  reveni  —  mă  opresc  deastădată  asupra  articolelor  de  povăţuire  pă¬ 
rintească  şi  îndrumare  sănătoasă,  făcută  cu  largă  vedere  şi  adâncă  price¬ 
pere  in  fruntea  fiecărui  număr  de  d-1  Boroianu.  Se  desluşeşte  rostul  şi 
chiemarea  preotului  în  şi  afară  de  biserică  «are  pe  lângă  chiemarea  sa 
de  săvârşitor  al  Tainelor  şi  o  chiemare  pentru  buna  orânduire  a  trebilor 
publice,  înţelegând  prin  aceasta  nu  amestecul  său  în  cele  ale  politicei  de 
partide,  ci  lucrarea  şi  înrîurirea  sa  asupra  massei  poporului  ca  s’o  îndru- 
meze  spre  o  vieaţă  corectă  şi  spre  o  desvoltare  economico-socială  cerută 
de  timp  şi  împrejurări,  fără  însă  a  sacrifica  nimic  din  fondul  doctrinei  ce-i 
este  dat  a  păzi  cu  cea  mai  mare  sfinţenie».  («Ceeace  nu  trebue  să  uităm»). 
«Dar  astfel  de  chiemare  n’o  poate  îndeplini  oricine.  Se  pot  mulţi  învăţa 
cele  ale  păstorirei  sufletelor,  dar  nu  se  poate  asigura  că  toţi  vor  fi  pă¬ 
stori  adevăraţi.  Căci  păstorului  îi  trebue  credinţă  tare,  vieaţă  neturburată 
de  nimicurile  lumii,  devotament  şi  abnegaţiune  ....  n’are  să  aştepte  să  i-se 
arete  de  are  ceva  de  făcut  în  parohia  sa,  —  nici  numai  poruncă  de  exe¬ 
cutat.  Cu  puterea  darului  ce  i-s’a  dat  el  este  liber  a  exercita  rolul  de  pă¬ 
stor  sufletesc  şi  prin  pregătirea  din  şcoală  are  cunoştinţa  îndatoririlor  pa¬ 
storale»,  («Chiemarea  preoţească»).  Insă  oricât  zel  se  va  dovedi  şi  oricâtă 
muncă  se  va  desfăşura  de  singuratici,  roada  prielnică  va  întârzia  câtă 
vreme  se  munceşte  răsleţ  —  fără  unitate,  fără  stăruinţe  în  comun.  «Căci 

oricât  s’ar  lucra  în  parte,  rezultatele  sunt  nemăsurat  de  mici  faţă  de  ur¬ 
mările  unei  lucrări  ce  s’ar  face  în  comun.  Asociarea  tuturor,  aduce  în  fapt, 
întrebuinţarea  tuturor  puterilor,  ce  oricât  de  divergente  ar  fi,  îşi  găsesc 
validitatea  şi  pot  conlucra  într’o  direcţie  unitară,  servind  în  asociaţie  ca  şi 
membrele  în  organismul  omului».  («Este  regretabil»).  Lucrarea  în  comun 
ar  mai  revărsa  belşug  de  bunătăţi :  «preoţii  români  ortodocşi  ar  fi  mult 
mai  stimaţi  şi  mult  mai  preţuiţi,  dacă  ar  ştî  să  stea  cu  toţii  la  un  gând  şi 
să  lucreze  cu  toţii  la  fel  spre  lauda  numelui  Domnului  şi  spre  fericirea 
şi  mărirea  neamului  românesc».  Ca  ritualist,  dacă  lucrarea  sa  este  lăsată 
la  el  şi  la  voia  întâmplării ...  de  nu  se  procedează  cum  trebue  —  pe 
baza  aceluîaş  regulator,  cu  indicaţiuni  speciale  pentru  toţi  —  se  ajunge 
la  acea  varietate  în  serviciu,  care  pune  în  confuziune  pe  creştini  şi  Ie 
strică  tăria  credinţei»,  iar  ca  părinte,  ce  îmbrăţişează  cu  drag  întreg  cu¬ 
prinsul  vieţii  fiilor  săi,  dacă  lucrează  singur,  «ori  nu  nimereşte  bine  mij¬ 
loacele,  ori  nu  pricepe  destul  starea  satului  şi  trebuinţele  Iui,  sau  nu  ştie 
să  procedeze  cum  se  cuvine,  nu  nimereşte  aplicarea  teoriei  câştigată  în 
şcoală  la  vieaţa  reală ...  nu  poate  să  facă  ceeace  ar  putea  face  şi  ar  trebui 
să  facă».  («Observaţîuni  drepte»). 

Dar  împotriva  unei  munci  în  comun  greşesc  mulţi,  şi  tineri  şi  bă¬ 
trâni,  întrucât  se  remarcă  pe  urma  unei  tradiţii  nenorocite  neapropierea 
între  ei.  Tinerii,  uneori  zeloşi,  din  diferite  prcjudiţii,  ori  temeri  nu  se 
apropie  de  «cei  bătrâni  nepricepuţi»,  mai  des  din  egoismul  strâmt  de  a 
nu  se  amesteca  cu  cei  socotiţi  mai  puţin ,  în  opoziţie  cu  dragostea  cre¬ 
ştinească,  pe  care  o  propoveduesc,  prin  aceasta  dau  prilej  la  invidie  şi 
pizmă,  şi  aşa  «lumea  laică  se  crede  îndreptăţită  a  nu  vedea  în  purtătorul 
hainei  sacerdotale  pe  adevăratul  reprezentant  a!  blândului  iisus»,  chiar 
«bătrânii»  la  rândul  lor  nu  lipsesc  a  timbra  pe  «cei  tineri  necredincioşi». 
Vor  fi  pilde,  nu  de  necredinţă,  ci  de  lipsă  de  chiemare  preoţească,  a 
cărei  vină  o  poartă  încă  ceice  au  deschis  calea  tuturor  de  a  putea  îm¬ 
brăca  o  haină  ce  nu  li-se  cuvine.  Şi  poate  e  de  vină  şi  statul  ce-şi  în¬ 
găduie  prin  organele  sale  mai  mult  amestec  în  organismul  bisericii  decât 
e  prielnic,  zic,  prin  organele  sale,  căci  acî  e  păcatul.  La  împărţirea  sluj¬ 
belor  adeseori  nu  se  pune  preţ  pe  inteligenţă  şi  pricepere  şi  in  locul 
celor  vrednici  încap  inconştii  şi  nepricepuţii,  întru  cât  la  un  post  vacant 
în  loc  de  cualificaţie  şi  trecut  demn  «stăruinţele  joacă  un  roi  însemnat, 
chiar  atunci  când  legile  organice  cer  anumite  condiţiuni».  Şi  când  lumea 
se  deprinde  cu  ideia,  că  Ia  urma  urmei  tot  stăruinţelor  se  va  da  precădere, 
perde  din  zelul  ce  se  cuvine  a  avea  în  formarea  cât  mai  mult  spre  a  răs¬ 
punde  cerinţelor  legale».  («Câteva  observaţiuni»).  Cei  cari  acuză  preoţii 
că  «nu  cred  în  Dumnezeu»  «sunt  nedrepţi  şi  tendenţioşi»  şi  nu  se  ridică 
numai  împotriva  preoţimei  prin  afirmarea  lor,  ci  împotriva  bisericii  însăşi, 
căci  dacă  susţin  că  nu  cred,  cei  puşi  să  păzească  şi  să  vestească  credinţa, 
dau  prin  aceasta  arma  în  mâna  necredincioşilor  să  combată  cu  efect  cre¬ 
dinţa  în  paguba  bisericii.  Şi  dacă  totuş  sunt  preoţi  răi  —  ca  şi  funcţionari 

răi  —  responsabilitatea  în  mare  parte  revine  puterii  care  i-a  creat:  acolo 
adecă  politicianilor,  iar  aici  la  noi  factorilor  uneori  pretinşi  conducători  ai 
vieţii  publice  şi  chiar  poporului  sedus.  Acolo  statul  dă  mijloacele  mate¬ 
riale  pentru  susţinerea  şcoalelor  bisericeşti,  —  a  seminariilor,  —  căci  statul 
are  lipsă  de  preoţi,  dar  nu  se  opreşte  la  privegherea,  dacă  acelea  merg 
la  destinaţie,  ci  îşi  aroagă  dreptul  a  le  şi  organiza  aşa  fel,  încât  condu¬ 
cerea  să  o  aibă  cei  lumeşti  şi  cu  stăpânirea  bisericească.  La  noi  —  ele¬ 
mentul  laic,  introdus  cu  atâta  bună  intenţie  în  organismul  bisericii,  azi  îşi 
aroagă  prea  mare  preponderanţă  în  conducerea  ei  —  nu  numai  în  afară, 
ci  şi  înlăuntru  —  însuşindu-şi  un  drept  ce  nu  i-se  cuvine  şi  dispreţuind 
adese  pretensiunile  juste  ale  clericilor.  Sub  o  astfel  de  conducere  şi  sub 
stăpânirea  astorfel  de  idei  să  nu  fie  mirare  dacă  se  ivesc  şi  intre  preoţi 
«necredincioşi». 

Aici  e  locul  să  pomenesc  şi  despre  celce  acuză  un  cleric  de  necre¬ 
dinţa,  ori  de  oricare  alt  păcat,  provenit  din  neîmplinirea  datoriilor  în  bise¬ 
rică,  în  stat,  ori  societate,  refuzându-i-se  respectul  datorit.  Sfinţii  părinţi, 
în  faţa  prigonirilor  răutăcioase  contra  clericilor,  izvorîte  mai  ales  din  in¬ 
terese  personale,  au  regulat  cum  să  se  primească  pâra  contra  clericului  şi 
cum  să  se  facă  dovada.  Ba  spre  a  opri  de  a  se  ridica  învinuiri  nedrepte, 
se  legiueşte  ca  cel  care  ar  inculpa  pe  cleric  şi  n’ar  putea  face  dovada,  să 
primească  el  pedeapsa  ce  s’ar  fi  cuvenit  să  ia  clericul  în  cazul  de  s’ar  fi 
găsit  nevinovat  (H.  6)».  Pârâşul  ca  şi  martorii  trebue  să  întrunească  con¬ 
diţii  canonice  pe  lângă  cele  civile.  Canon,  apost.  75,  cere  ca  martorii  sa 
fie  credincioşi  şi  nu  unul,  ci  cel  puţin  2 — 3,  oprind  pe  oamenii  fără  rost, 
neînsemnaţi,  ori  slugi.  Mărturia  din  auzite  nu  se  bagă  în  seamă  decât  la 
împărţiri  de  hotare,  de  case,  vii...  şi  nu  se  ascultă  săracul  care  pentru  să¬ 
răcia  lui  a  venit  să  mărturisească  ca  să  dobândească  ceva  sau  îi  este 
prietin  despre  vre-o  parte».  Can.  21,  sinod.  IV.  cere  să  fie  cercetată  din 
partea  judecătorului  vieaţa  acelora  cari  aduc  prihăniri  contra  clericilor,  — 
deci  şi  a  martorilor  —  căci  «sunt  mulţi  nu  de  bunavieţuire,  cari  socotesc 
pe  părinţi  şi  episcopi,  precum  se  întâmplă  că  pot  a  se  pâri».  (Cartag.  8). 
La  acuzaţii  duhovniceşti  se  cer  cel  puţin  5  martori,  oprindu-se  rudele  şi 
oamenii  din  casă  şi  trebue  să  fie  credincioşi  foarte  şi  drepţi.  «O  persoană 
este  drept  credincioasă,  când  pe  lângă  certificatul  civil  de  moralitate  mai 
dovedeşte  că-şi  face  datoriile  cerute  de  legea  creştină»  şi  nu  se  primeşte 
ofensa  unuia,  căruia  i-se  dovedeşte,  că  nu  împlineşte  condiţiunile  canonice. 
(«Mărturiile  contra  clericilor».)  La  noi  cine  să  constate  dacă  împlinesc 
condiţiile  —  judecătorul?  «Regulamentul  pentru  procedura  judecătorească» 
nu-i  impune  această  datorinţă  şi  dacă  chiar  din  iniţiativă  proprie  ar  face-o, 
cine  sâ-i  dovedească  despre  X.  că  e  apt  pentru  mărturie  contra  unui  cleric, 
au  doară  certificatul  notarului,  care  spune,  că  acel  X,  «n’a  fost  niciodată 
întemniţat»,  ori  in  cel  mai  bun  caz  spune,  că  «este  o  persoană  cu  purtări 
bune»  fiindcă  pe  cale  civilă  n’a  fost  pedepsit,  dar  nu  va  putea  dovedi 
—  nu-i  chemat  —  că  cutare  nu  merge  la  biserică,  îşi  trăe.şte  traiul  în  nămolul 

păcatelor  risipindu-şi  averea  prin  cârcime,  înjurând  şi  blăstămând,  nu  se 
spovedeşte  şi  nu  se  cuminecă. . . 

«Regulamentul»  nostru  nu  prevede  nici  o  condiţie  nici  pentru  pârâş, 
nici  pentru  mărturii,  abia  se  opresc  dela  jurământ  3  categorii  de  neoameni. 

Şi  mai  păcătuesc  chiar  persoane  bisericeşti  împotriva  clericilor.  Pe 
urma  unor  vorbe  nechibzuite  şi  la  pâri  fără  temei,  preotul  se  înfăţişează 
înaintea  judecătorului  său  bisericesc,  deodată  cu  pârâşul  şi  apoi  fără  pre¬ 
vedere  şi  fără  a  ţinea  cont  de  urmări  sdruncinătoare,  este  înfruntat,  ame¬ 
ninţat  şi  înjurat  chiar...  Unde  va  mai  putea  stăpâni  autoritatea  preotului, 
unde  se  mai  poate  susţinea  prestigiul  bisericii,  când  martorul  descualifi- 
cării  preotului  său  va  spune  semenilor  săi:  «am  văzut  eu  ce  plăteşte  popa 
nostru!»  Şi  procedura  se  practică  des,  şi  de  persoane  bisericeşti  suspuse. 

E  vremea  să  se  statornicească  şi  la  noi  o  corectă  normă  generală, 
ca  să  nu  se  lase  la  bunul  plac  al  celor  răi  prigonirea  preoţimei,  şi  «se 
va  îndemna  lumea  să  ştie,  că  nu  în  orice  chip,  cu  orice  mijloace  se  poate 
acuza  un  preot,  care  sufere  şi  personal  şi  de  care  acuzaţie  sufere  şi  dem¬ 
nitatea  sa»,  Preotul  P.  M. 


INFORMAŢIUNI. 

Tuturor  cetitorilor  şi  colaboratorilor  „Revistei  Teologice “ 
le  dorini  Sărbători  fericite! 

v  La  o  sută  de  ani.  In  20  Decemvrie  v.  se  împlinesc  o  sută  de,  ani 
dela  naşterea  celui  mai  mare ,  întru  fapte,  arhiereu  al  nostru.  Descendent  al 
uneia  dintre  acele  familii  Macedo- Române,  a  căror  iniţiativă  patria  mamă 
încătuşată  in  forme  vechi  nu  a  mai  cuprins-o,  născut  în  depărtatul  oraş  de 
vieaţa  românească  Mişcolţ,  crescut  de  iezuiţii  pescuitori  de  suflete  mari  —  Şa- 
guna  a  fost  acela,  care ,  din  voinţa  dumnezeeascâ ,  a  moştenit,  şi-a  lămurit  şi 
şi-a  otelit  în  măsura  cea  mai  mare  sufletul  românesc  de  tinar  cuminte,  pentru 
luptele  cele  mai  bărbăteşti  în  ţinută  şi  mai  îmbelşugate  în  roade  a  vârstrei 
de  bărbat. 

Anii  patruzeci  şi  opt  pregăteau  poporului  nostru  o  grea  încercare. 
Dumnezeul  părinţilor  noştri ,  care  a  tors,  prin  oamenii  săi  aleşi,  fără  întrerupere 
firul  tradiţiei  noastre  naţionale,  a  veghiat  asupra  noastră  şi  acum ,  şi-a  trimis  pe 
bărbatul  său  părţii  celei  mai  asuprite  a  neamului  nostru,  părţilor  Ardelene  şi 
Ungureşti.  Şi  Şaguna,  marele  şi  cuviosul  arhiereu ,  „podoaba  aleasă  a  bisericii 
sale ”,  marele  român,  „ mândria  aleasă  a  neamului' ,  iubitorul  părinte,  „ mdngâ - 
erea  în  durerile  şi  bucuria  în  fericirile  noastreu,  cu  minunatu-i  rost  de  a 
înţelege  vr emile  şi  de  a  cunoaşte  oamenii,  în  truda  luptei,  unei  vieţi  de  om, 
ne-a  asigurat  garanta  vremilor  viitoare,  libertatea  sufletească.  Suflet  nou 
a  turnat  în  formele  vechi  ale  vieţii  noastre  naţionale,  altele  nouă  a  creiat,  după 
trebuinţele  timpului ,  şi  ne-a  îngrădit-  cu  o  constituţie  în  stare  a  ne  apără 
libertatea  pc  veci.  Duşmanii  nu  pot  străbate  şi  numai  ticăloşia  noastră  ne-ar 

putea  duce  din  nou  la  o  subjugare  spirituală,  la  ruşinea  anilor  patruzeci , 
când  biserica  şi  limba  noastră  erau  batjocurile,  atât  de  batjocurile ,  încât  se 
oprise ,  pentru  a  nu  profana,  a  se  rosti  numele  împăratului  în  limba  românească 
la  eşirea  cu  sfintele  daruri. 

Nu  mă  voiu  încercă  a  zugrăvi  icoana  acestui  mare  bărbat,  care ,  întocmai 
ca  un  munte,  cu  cât  ne  depărtăm  de  el,  cu  atât  apare  mai  strălucit  si  cu 
atât  mai  de  necuprins,  cu  cât  ne  apropiem.  Un  cuget  inii  vorbeşte  din  inimă , 
care  ne  îndeamnă  a  serba ,  din  acest  prilej ,  amintirea  acestui  bărbat  aşa  cum 
o  merită  eroii  unui  popor  în  stare  a-şi  cinsti  înaintaşii  vrednici. 

„  Numai  unde  este  soare,  acolo  poate  fi  lumină  şi  căldură ,  şi  numai  unde 
nu  lipsesc  acestea  două  este  vieaţă.  Frecum  este  soarele  cu  căldura  şi  lumina 
lui  pentru  trupuri ,  aşa  este  ştiinţa  cu  căldura  şi  lumina  ei  pentru  suflet. 
Ce  am  fi  să  nu  fie  ştiinţa?  Am  fi  nişte  îngheţături,  cari  nu  am  şti  să  ne 
ridicăm  cu  mintea  noastră  peste  dobitoacele  noastre,  am  fi  aceia  prin  cari  s'ar 
dejosi  chipul  şi  asemănarea  lui  Dumnesc ,  după  care  suntem  zidiţi.'  Astfel 
scriâ  Şaguna  ( Nr .  391.  1861  Bis).  Datorinţa  noastră  este,  să  ne  oprim  la  un 
popas ,  întreg  neamul  şi  să  ne  examinăm,  lucratam  îndeajuns  sau  ba,  pentru 
înaintarea  noastră.  De  nu  am  lucrat  cât  ar  fi  trebuit ,  să  ne  strângem  înjurul 
acestui  soare  şi  să  ne  încălzim  de  faptele  iui  pentru  a  înmulţi  şi  a  desâvâşri 
lucrul  început  de  el. 

Revista  noastră  va  scoate  un  număr  jubilar  în  memoria  fericitului  arhi¬ 
episcop  şi  mitropolit  Şaguna,  dar  numai  în  toamna  viitoare ,  când  se  va  serba 
de  întreaga  noastră  biserică  centenarul  naşterii  Marelui  Andreiu. 

Colectă  pentru  Fondul  Cultural.  In  numărul  133  din  «Telegraful 
Român»  I.  P.  S.  Sa  arhiepiscopul  şi  mitropolitul  nostru  loan  Meţianu. 
adresează  un  circular  călduros  cătră  clerul  şi  poporul  nostru  din  arhi- 
dieceză,  cerând  binevoitorul  sprijin  al  tuturora  pentru  a  întemeia  Fondai 
Cultural  din  care  să  se  ajute  şcoalele  confesionale. 

O  iubire  părintească  şi  o  îngrijorare  păstorească  vorbeşte  din  întreg 
apelul  «Ajutorarea  alor  noştri  la  învăţătură  este  de  cel  mai  mare  interes 
al  nostru  a!  tuturora  şi  nu  numai  cea  mai  sfântă  datorinţă,  dar  şi  una 
dintre  cele  mai  mari  fapte  bune».  Şi  «dreptaceea,  când  ştim,  că  dela 
înaintarea  noastră  în  cultură  depinde  viitorul  nostru,  când  e  vorba  de  spri¬ 
jinirea  culturii  noastre,  să  nu  se  scuze  nimeni  cu  sărăcia,  căci  chiar  pentru 
a  ne  mântui  de  ea,  voim  a  ne  cultiva  şi  lumina;  şi  deşi  nu  suntem  bogaţi 
suntem  însă  mulţi,  şi  dacă  vom  contribui  toţi,  după  starea  cu  care  ne-a 
binecuvântat  Dumnezeu,  ne  vom  apropia  tot  mai  mult  de  scopul  ce-1 
urmărim»,  de  a  ne  cultiva. 

1.  P.  S.  Sa  declară,  că  se  împărtăşeşte  la  această  colectă  de  astădată 
cu  4000  cor.  şi  apoi  ofere  şi  din  plata  sa  anuală  de  24,000  cor.  pe  fiecare 
an  câte  5%,  adecă  câte  1200  cor.,  pe  întreagă  vieaţa. 

Colecta  se  va  începe  în  sărbătorile  Naşterii  Domnului  şi  se  va  ter¬ 
mina  în  cursul  lunei  Ianuarie  1909.  Ofertele  se  pot  face  nu  numai  în 
bani  gata,  ci  şi  în  acţîi  de  bănci. 

Rezultatul  se  va  transpune  pe  calea  oficiilor  protopresbiteraie  cassei 
consistoriale  şi  spre  controlă,  se  va  publica  şi  în  «Telegr.  Român», 

Deschiderea  cursului  seminar ial  din  Galaţi.  In  ziua  de  1  Oct.  a 
anului  acestuia  s’a  deschis,  în  prezenţa  P.  S.  S,  Pimen,  episcop  al  Dunării 
de  jos,  cu  solemnitatea  cuvenită,  cursul  la  noul  Seminar  din  Galaţi.  Noul 
director  P.  C.  Sa  N.  Muntean,  arhimandrit,  a  zis  între  altele,  că  «lipsa  de 
păstori  sufleteşti  de  enorie  s’a  simţit  foarte  mult  în  timpul  din  urmă  şi 
lucrul  acesta  a  determinat  pe  cei  răspunzători  de  viitorul  bisericei  şi  a 
ţării  să  înlocuiască  acea  lipsă  cu  înfiinţarea  încă  a  două  Seminare».  P.  S.  Sa 
Pimen  răspunzând,  a  zis  cu  drept  cuvânt,  că  «Seminariile  şi  şcolile  normale 
sunt  factorii  cei  mai  principali  în  educaţia  morală  şi  naţională  a  poporului 
nostru....  deci  aici  trebue  îndreptată  cea  mai  mare  parte  din  atenţia  con¬ 
ducătorilor.  Dacă  instrucţia  aici  va  fi  dată  incomplet,  greşala  se  va  simţi 
în  educaţia  copiilor  şi  mai  departe  în  acea  a  poporului.  Să  nu  se  facă 
greşală,  provenită  din  insuficienta  înţelegere  a  ştiinţei  şi  a  rolului  ei,  care 
s’a  făcut  un  timp  în  şcoalele  noastre,  de  a  sdruncina  sufletul  elevilor  cu 
idei  confuze,  predicate  în  numele  ştiinţei  false».  Acesta  e  un  tablou  fidel 
al  educaţiei  ce  se  face  prin  şcolile  cele  mai  multe  şi  mai  ales  în  România. 
«Ştiinţa  adevărata  stă  în  raport  cu  religiunea  şi  nici  când  nu  a  fost  tul¬ 
burată  de  corifeii  ştiinţei,  ci  numai  de  mediocrităţi».  Roagă  pe  profesori 
să  se  ferească  de  mediocrităţi  in  ştiinţă,  rugându-i  să  predice  cuvântul 
adevărat  al  ştiinţei  cu  căidura  credinţei,  care  singură  încălzeşte  sufletele 
şi  formează  eroii.  Spune,  că  o  bună  parte  din  răscoalele  ţărăneşti  din 
1907  revine  instrucţiunii  greşite  din  şcoalele  noastre,  cari  în  loc  să  îndru- 
meze  şi  să  formeze  sufletele  le-a  desorientat.  Am  reprodus  aceste  idei 
pentru  adevărul  ce-1  cuprind.  Ceeace  atât  de  nimerit  a  spus  la  deschi¬ 
derea  unei  şcoli  prim-ministru  Sturza,  rugând  pe  profesori  de  trei  lucruri, 

să  predice  adevărul,  adevărul  şi  iarăş  adevărul,  spune  şi  P.  S.  S.  Pimen. 
Şi  aceasta  e  chemarea  şcoalei! 

v_  In  in  o  rin  datarea  pruncilor  nebotezaţi.  Spre  cea  mai  mare  mirare 
a  noastră  cetim  în  numărul  din  Iulie  trecut  al  revistei  «Biserica  ortodoxă» 
pag.  258  că:  sf.  Sinod  al  bisericei  autocefale  ortodoxe,  române,  în  şedinţa 
dela  5  Maiu  a.  c.,  la  propunerea  1.  P.  S.  mitropolit  primat  şi  a  I.  P.  Sa 
mitropolit  al  Moldovei,  a  hotărît  «a  se  da  voie  preoţilor  să  săvârşească 
slujba  religioasă  a  pogribaniei  (înmormântării)  pentru  copiii  născuţi  morţi, 
precum  şi  acelora  cari  mor  mai  nainte  de  a  fi  botezaţi,  fiind  fii  creştini 

ortodocşi».  Nu  cunoaştem  motivele  cari  au  determinat  pe  părinţii  sf. 

Sinod  să  aducă  o  asemenea  hotărire,  care  cu  greu  poate  fi  considerată 
altcum,  decât  ca  o  negaţiane  practică  a  tainei  sf.  botez.  Chestiunea  e 
limpede:  botezul  e  uşa  de  intrare  în  sinul  bisericei;  ceice  n’au  primit  bo¬ 
tezul  stau  în  afară  de  biserică;  pe  fiii  săi  biserica  îi  împărtăşeşte  cu  bine¬ 
cuvântările  sale  în  tot  decursul  vieţii  lor,  iar  la  moarte  îi  trimite  prin  rugă¬ 
ciuni  înaintea  dreptului  Judecător.  Slujba  înmormântării  este,  prin  urmare, 
confirmarea  faptului,  că  mortul  căruia  i-se  acoardă  acea  slujbă,  a  murit 


499  — 


în  împărtăşire  cu  biserica  al  cărei  fiu  a  fost.  Acelora  cari  nu  sunt  membri, 
ai  săi  şi  acelor  cari  n’au  trecut  din  această  vieaţă  în  împărtăşire  cu  biserica 
li-se  deneagă  slujba  înmormântării,  ceeace  e  foarte  firesc.  Se  întreabă 
acum :  cum  poate  să  se  dee  voie  preoţilor  să  săvârşească  slujba  pogribaniei 
pentru  aceia  cari  n’au  făcut  parte  din  biserică  şi  cari  prin  urmare,  nici 
n’au  putut  muri  în  împărtăşire  cu  biserica?  Renumitul  canonist  al  bisericei 
ortodoxe,  episcopul  de  Zara  Dr.  Nicodim  Milaş,  scrie  în  cartea  sa  de 
drept  bisericesc:  «înmormântarea  bisericească  este  interzisă  copiilor  din 
părinţi  ortodocşi,  cari  au  murit  nebotezaţii-.  *) 

Pentru  a  reveni  mai  pe  larg  asupra  acestei  chestiuni,  vom  cerca  să 
ne  câştigăm  informaţii  mai  amănunţite  despre  hotărîrea  sf.  Sinod. 

v Originea  omului.  Se  ştie,  că  unii  naturalişti  caută  în  ruptul  capului 
dovezi  pentru  descedenţa  omului  dela  animal,  în  special  deja  moime. 
Voind  să  afle  cu  orice  preţ  ceeace  caută,  adeseori  li  se  întâmplă  să 
creadă  cu  prea  mare  uşurinţă  că  au  şi  aflat.  Pe  urmă  se  dovedeşte  con¬ 
trarul,  iar  credulii  savanţi  rămân  blamaţi.  Un  asemenea  caz  s’a  întâmplat 
în  lunile  trecute.  Proprietarul  unei  menajerii  din  Paris,  Edmund  Pezon, 
arăta  publicului  curios  o  moimă,  pe  care  o  poreclise  Zizibambula  şi  despre 
care  zicea  că  ar  fi  fiiul  unei  femei  negre  de  pe  insuia  Borneo,  iar  de  tată 
ar  fi  având  pe  un  goril.  Presa  zilnică,  dornică  de  sensaţii,  a  înregistrat 
fără  multă  critică  istoria  vieţii  iui  Zizibambula,  care  în  scurtă  vreme  a 
ajuns  ia  renume  european.  Se  zicea,  că  căpitanul  unei  corăbii  italiene, 
trecând  pe  lângă  insula  Borneo  ar  fi  întâlnit  o  femee  neagră  care  purta 
la  sin  o  făptură  unică  în  felul  său:  având  cap  de  moimă,  iar  manile  şi 
picioarele  ca  ale  unui  negru  din  părţile  acelea.  Minunea  nemaipomenită 
a  fost  cumpărată  dela  mamă- sa  şi  aducându-o  la  Paris  a  fost  arătată  spre 
studiare  mai  multor  învăţaţi.  Cel  mai  caracteristic  semn  al  ciudatei  făpturi 
este  lipsa  de  păr  pe  mai  multe  părţi  ale  corpului,  apoi  faptul  că  râde, 
joacă,  cunoaşte  vocea  stăpânului  său  şi  se  lasă  să  fie  prinsă.  Unii  dintre 
învăţaţii  cari  au  studiat-o  au  crezut  că  stau  în  faţa  unui  fapt,  care  ar 
da  o  confirmare  definitivă  teoriei  de  descedenţa  a  omului  dela  animal. 
Alţii,  mai  circumspecţi,  nu  s’au  pronunţat  cu  hotărîre  nici  pro,  nici  contra. 
Presa,  care  s’a  grăbit  să  publice  lungi  interviewuri  cu  cele  mai  mari  au¬ 
torităţi  pe  terenul  ştiinţelor  naturale,  vestea  cu  mare  probabilitate  existenţa 
celui  dintâi  om  care  se  derivă  dela  moimă.  In  acelaş  timp  se  mai  scria, 
că  în  Africa  centrală  s’ar  fi  aflat  un  trib  întreg,  care  şi-ar  avea  originea 
din  încrucişări  între  moime  şi  negrii  africani.  Dar  bucuria  celorce  cre¬ 
deau  a  afla  în  aceste  veşti  o  confirmare  a  înrudirei  omului  cu  moima, 
n’a  durat  mult.  Renumitul  profesor  de  biologie  Metschnikoff,  dela  Paris, 
a  studiat  cu  de*amăruntul  micul  dobitoc  şi  a  constatat  următoarele:  «Zi¬ 
zibambula  are  o  însuşire  caracteristică:  pe  unele  părţi  ale  corpului  îi  lip- 


*)  Dr.  Nikodemus  Milasch,  Das  Kirchenrecht  der  morgenliindischen  Kirche,  ed.  11. 
Mostar  1905,  pag.  685. 

.seşte  părul,  ceeace-1  face  încâtva  să  se  asamene  cu  omul.  In  urma  unor 
cercetări  amănunţite  am  descoperit  că  dobitocul  a  suferit  de  un  morb  de 
piele ,  care  i-a  cauzat  căderea  părului.  Toate  celelalte  câte  s’au  spus  despre 
Zizibambula  —  sunt  fabule.  El  e  un  şimpanz  de  rând,  al  cărui  tată  n’a 
fost  un  goril,  iar  mama  nu  o  femee  neagră».  Nici  chiar  gorii  nu  este, 
iar  omenesc  a  fost  numai  sensaţia  ce  a  produs-o,  dar  nu  el,  ci  —  igno¬ 
ranţa  oamenilor.  Până  astăzi,  prin  toate  cercetările  câte  s’au  făcut,  nu  s’a 
putut  constata  o  înrudire  de  sânge  între  om  şi  animai.  Paleontologia,  care 
încă  e  chemată  să-şi  spună  cuvântul  hotărîtor  în  această  chestiune,  după 
rezultatele  de  astăzi  trebue  să  susţină,  că  omul  apare  în  istoria  desvoltării 
pământului  ca  «.homo  novus»,  fără  înaintaşi  din  cari  s’ar  fi  desvoltat. 
Treptele  de  transiţie  între  animal  şi  om  lipsesc  cu  desăvârşire.  Toate  ră¬ 
măşiţele,  despre  cari  unii  învăţaţi  au  afirmat  că  ar  proveni  dela  membrul 
care  ar  fi  format  trecerea  dela  moimă  la  om,  s’au  adeverit  a  avea  altă 
provenienţă.  Aşa  numitul  «Pithecanthropus»  este  o  creaţiune  a  fantaziei> 
care  în  realitate  n’a  existat  nici  odată.  Pe  când  despre  cele  mai  multe 
mamifere  cari  trăiesc  astăzi  se  poate  constata  din  monumentele  fosile,  că 
au  avut  serii  întregi  de  înaintaşi  în  periodul  terţiar ,  pe  atunci  despre  om 
se  constată  că  a  apărut  deodată  în  epoca  diluvială,  fără  să  fi  avut  înain¬ 
taşi  in  cea  terţiară.  Iri  epoca  diluvială,  din  care  s’au  păstrat  multe  rămăşiţe 
de  schelete  omeneşti,  omul  apare  ca  «ho mo  sapiens »,  având  toate  atri¬ 
buţiile  unui  om  normal  de  astăzi.  «Cei  mai  mulţi  dintre  oamenii  cei  mai 
vechi  —  zise  un  învăţat  de  azi  la  congresul  internaţional  al  zoologilor 
ţinut  in  1901  în  Berlin  —  aveau  un  craniu  «cu  care  s’ar  putea  mândri 
fiecare  din  noi  (auf  den  jeder  von  uns  stoiz  sein  konnte)»,1  Ştiinţa  de  azi 
nu  ne  poate  da  desluşiri  despre  originea  omului  şi,  pe  baza  rezultatelor 
la  cari  a  ajuns,  nu  este  nici  decum  în  drept  să  tragă  la  îndoială  învăţă¬ 
tura  biblică  despre  —  creaţiunea  omului  prin  Dumnezeu! 

Am  primit  raportul  pe  anul  1907 — 1908  al  «Societăţii  Române-Orto- 
doxe  Jubilar-Imperiale  pentru  zidirea  unei  biserici  şi  înfiinţarea  unei  comu¬ 
nităţi  bisericeşti  în  Viena».  Visul  Românilor  din  Viena,  de  a-şi  avea  o  bi¬ 
serică,  alăturea  cu  celelalte  neamuri.  în  această  cetate  împărătească,  de  cari 
sunt  legate  multe  amintiri  de  aie  noastre,  e  pe  cale  de  a  se  întrupa.  Din 
prilejul  iubileului  împăratului  şi-a  luat  un  sbor  mai  îndrăzneţ.  Partea  finan¬ 
ciară  o  încheie  cu  un  profit  de  10,361  cor.  95  fii. 

Aviz.  Cu  numărul  următor  « Revista  Teologică »  întră  în  anul  al 
treilea  al  existenţii  sale;  rugăm  deci  pe  oti.  cetitori  să-şi  înoiască  abona¬ 
mentul.  Totodată  le  aducem  la  cunoştinţă,  că  dorind  să  facem  mai  multe 
îmbunătăţiri,  ne  vedem  siliţi  a  ridica  preţul  abonamentului  dela  7  la  8  cor., 
iar  pentru  România  dela  9  la  10  lei. 


1  Erich  Wasmann,  Die  moderne  Biologie  u.  die  EntwickJungstheorie,  ed.  II  1904 
pg.  298  seq. 

